22
1 Nan biki kǝ burodi nan ba wi ti yisti da'a, muntu ba wul ti'e biki jikat bǝdlabǝn mbirawo. * 2 Nan kiri mǝn keri bar ju ɗiri Yam, na mǝn momi shirǝm tu Yam bi Musa den ngeni tǝp tu kan wi ri Yesu eka gwa, ama bǝrti ba ci wur den mbarǝmi.
3 Kan Shetan ba te gip Yahuda kan ba wul ti'e Iskaryoti gwa, nǝm gip kutl cet rop ju. 4 Kan Yahuda ba ri kar kiri mǝn keri bar ju nan ɗiri Yam na kiri gip mǝn ne ger den Bom kǝ Yami, kan tǝ bali nan wur den kanda tu kan ti bali kar Yesu gwa. 5 Ar gholi wur mbatli, kan bi ba nde wur nǝm den wi bi ti wurpi. 6 Tǝ nǝmi wuri, kan tǝ pi ta ngeni guntǝp tu kan ti bi Yesu am dawur nan mbarǝm ba nǝra lasi na womti da gwa.
Yesu ci fingal kǝ pa'i bisi na mir mǝn kartǝn gǝsi
7 Nan pǝt burodi nan na yisti da'a ɗiro, pǝt tu kan ba mbosh bagala pashi bǝdlabǝn dene gwa, 8 Yesu kar Bitǝrus na Yohana, tǝ wul wur'e, &lt;&lt;Rǝnǝka kǝ pi mini bar kǝ jikat bǝdlabǝn mǝ cini.&gt;&gt; 9 Wu wul ti'e, &lt;&lt;Akon kǝ ndu'e mǝ pi we?&gt;&gt; 10 Tǝ wul wur'e, &lt;&lt;Kǝn ni kǝ te gip bǝno, mbarǝm gon ra na tat mal ba mo nan kǝne, kop tǝni kǝ rǝni bom tu tǝ te gipi gwa. 11 Kan kǝ wulni ba mǝn bomi'e, &lt;Ba mǝn kulci wul ki'e, &lt;&lt;Kushi shu'i mǝn diki nǝko, las tu ami na mir mǝn kartǝn gǝn ba ci fingal jikat bǝdlabǝn gwa we?&gt;&gt; &gt; 12 Ti ta'i in am den bar kushi kǝ to yami ka, na bar ju kup kǝ ndu gwa gipi. Pi ni lasi.&gt;&gt; 13 Wu ndara wu ri zam kup bar ju nan Yesu yari wur gwa. Kan wu pi bar kǝ jikat bǝdlabǝni.
14 Nan bar mbi denewo, Yesu na mir mǝn kartǝn gǝs ba dǝm bi gali. 15 Kan tǝ wul wur'e, &lt;&lt;A ndu na ghol mbatl na nari A ci biki jikat bǝdlabǝn kǝn nan kǝn kan a nde kumi dli. 16 A yari ine, A'i ci biki jikat bǝdlabǝn da'a, se argon tu ba ci bikiyi den am gǝsni la'i gip mulki kǝ Yam wu gwa.&gt;&gt;†
17 Kan tǝ pǝn wuro mal inabi, tǝ goode Yam tǝ wule, &lt;&lt;Nǝm ni kǝ ghorti ni kup gini. 18 A yari ine, A'i tla mal gǝri kin inabi da'a se mulki kǝ Yam ni sur kani.&gt;&gt; 19 Kan tǝ pǝn burodi, tǝ goode Yam, tǝ cettǝli, kan tǝ bi wuri, tǝ wule, &lt;&lt;Dli gǝn kan bi sabo nan kǝn gwa utu, pini ta pi untu kǝ tuneni namǝni.&gt;&gt; 20 Untuni esi, kar dǝ fingal kǝ gaso, tǝ pǝn wuro mal inabi, tǝ wule, &lt;&lt;Wuro mal kǝno pel alkawari kǝ bǝran gǝn ni, muntu shoti sabo nan kǝn gwa, 21 ama mǝn den si am gip gal nǝm na muntu kan ba rin kǝ la'i gǝs yam gwa. 22 Nya Mbarǝm ba mǝsh den argon tu Yam ne bi dene gwa, ama kashto kǝ mbarǝm tu kan la'i ti gǝs yam gwa!&gt;&gt; 23 Kan wu nǝm tambe ezǝn den'e, woni gip wur ba dǝm'e tin ti pi argon tuwu.
24 Kan musu ba tli gip dlom gǝzǝn den'e woni ba dǝm bari gip wuri. 25 Yesu wul wur'e, &lt;&lt;Gun kǝ munju kan mom Yam da'a ma, wu gode mbarǝm gǝzǝn iko, kup na untuwo mǝn cina ja ba ne gam gǝzǝn mǝn pitǝn dlatni. 26 Ama kǝno untun ki pi da'a. Kǝno, bari gip kǝno tǝ pali gam gǝs wule ti'e heli, kǝ cina gin ngapo wu pali gam gǝzǝn wule zhere. 27 Ofawo woni'e bari, muntu kan na fingal cina da ti gwaya ko muntu bi fingali gwa? Muntu kan na fingal cina da ti gwani diya? Ama kup na ami'e bari gip kǝno, ami nǝra wule mǝn pi fingal gini.
28 Kǝnni kǝ ndem kaari gip goji gǝni. 29 A bi in iko kǝ pini mulki wule gunye, kanda tu kan Ba-Gun Yam bim gwa, 30 don kǝ ci kǝ tlani den tebur gǝn gip mulki gǝni, kǝ dǝm den dandi kǝ sarauta kǝ pini sharia bom kutl cet rop kǝ Isra'ila.
31 Siman, Siman, kumi, Shetan tambe'e dǝ za ti tǝ gode ine, tǝ bǝtke in wule alkama. 32 Ama a shirǝm na Yam den am gin wi, Siman, ba dǝ la'i mbatl gi ɗatka da’a. Kin kǝ ci atl gam kǝ bali wani pitǝn gi kar gwa, ɓa'i bigul ya'ǝni.&gt;&gt;
33 Siman nǝmi ti tǝ wule, &lt;&lt;Babomi, a pǝni mbatl gǝn a tǝ nan ki gip bom kǝ moni, ko a mǝsh nan ki.&gt;&gt;
34 Yesu wul ti'e, &lt;&lt;A yari'i, Bitǝrus, kamin dǝ tus kor laa yar sekǝno, ki wule kǝ momǝn da'a bisi myakan.&gt;&gt; 35 Arni Yesu wul mir mǝn kartǝn gǝs'e, &lt;&lt;Gas tu a kar kǝn am koni, kǝ pǝn posh wurpi, ko bar posh, ko kaptǝlan dawo unun kǝ holu?&gt;&gt; Wu wule, &lt;&lt;Ko nǝm.&gt;&gt;
36 Tǝ wul wur'e, &lt;&lt;Ama kǝkǝno, kǝnni na bar posh na posh wurpiwo pǝnni, muntu na bar suɓur dawo, ya wur lulur gǝska tǝ wur nǝm. 37 Ar ra na rǝshi gip shirǝm kǝ Yami, &lt;Dlǝm ti gip mǝn warwat pitǝne,&gt; A yari inra, shirǝm tu ba pa demǝni. Untuni es kup bar ju rǝsh demǝno, demǝnni ba la'i.&gt;&gt; ‡ 38 Mir mǝn kopi gǝs ba wule, &lt;&lt;Ɓa shini, Babomi, bar suɓur rop ni jini.&gt;&gt; Tǝ wul wur'e, &lt;&lt;Ar kǝmwi.&gt;&gt;
Yesu shirǝm na Yam den tlǝndǝr zaitun
39 Yesu ɗǝl tǝ to gǝs den tlǝndǝr kǝn zaitun kanda tu tǝ kur pi gwa, kan mir mǝn kopi gǝs ba kop ti. 40 Na mbu'i bar lasiwo, ar ni tǝ wul wur'e, &lt;&lt;Shirǝmni na Yam bǝse kǝ ndani gip godetǝne.&gt;&gt; 41 Tǝ isha tǝka kar wuri den bi dlyamtǝn kǝ la'i tate, tǝ ngus atl tǝ shirǝm na Yami. 42 &lt;&lt;Bǝba, arni pǝni'i mbatlo, pǝnim kumi dli kǝnka, kup na untuwo, dǝ kop pǝni kǝ mbatl gi ba'e gwan da'a.&gt;&gt;
43 Kan mǝn kartǝn kǝ Yam ba cwat sur yam tǝ ɓa'i ti bigule. 44 Tǝ mbi gip dun mbatl na nari wi, ar ni tǝ meti shirǝm na Yam hoyi, kan bangani ba nǝm ɗǝltǝn den ti wule gudǝl bǝran ba ro atli.
45 Nan tǝ shirǝm na Yam tǝ tlyam tǝ pal ɗir kar mir mǝn kopi gǝso, Yesu zam wur den nde umuri, nan dun mbatl nari wurka gwa. 46 Tǝ tambe wur, tǝ wule, &lt;&lt;Imni kǝ nde umurka wu? Tlini yam kǝ shirǝmni na Yami bǝse kǝ ndanika gip godetǝne.&gt;&gt;
Mbarǝm ɗir kǝ nǝmi Yesu
47 Yesu'i gip shirǝmo ar ni mbarǝm na womti ɗiri, kan mbarǝm tu ba wul ti'e Yahuda, nǝm gip kutl cet ropi, tin tǝ nde wur cina. Tǝ te kar Yesu tǝ shirǝmi ti na sumba den shirmitǝn kǝ mǝn Yahuda. § 48 Ama Yesu tambe ti tǝ wule, &lt;&lt;Yahuda, ki bali kar Nya Mbarǝm na sumba ya?&gt;&gt;
49 Nan mǝn kopi Yesu shin argon tu kan ba ri kǝ pitǝno, ar ni wu wule, &lt;&lt;Babomi, an mbi’e mǝ wotl na bar suɓur gǝmiwa?&gt;&gt; 50 Kan gon gip wur ba wotl zher kǝ bar mǝn keri bar ju kan ɗiri Yam gwa, tǝ pǝni ti kǝm kǝ shimli den gamka.
51 Ama Yesu nǝmi wur tǝ wule, &lt;&lt;Zani untu!&gt;&gt; Kan Yesu ba ne am den kǝm kǝ mǝri tǝ warke ti.
52 Kan Yesu ba wul kiri mǝn keri bar ju ɗiri Yam gwa, na kiri mǝn ne ger den Bom kǝ Yam, na kiri kǝ bǝni, mǝn ju ɗir kǝ nǝmi gǝs gwa, &lt;&lt;Kǝ ɗir na bar suɓur na dlo kǝ nǝmi gǝno ami mur mǝn dlǝri den tǝp na? 53 Ko gonge pǝte ami ra nan kǝn gip bom kǝ Yami, kǝ nǝmǝn da'a. Ama kǝkǝn ni'e wokoci gini na iko kǝ dǝmǝni.&gt;&gt;
Bitǝrus wule tǝ mom Yesu da'a
54 Wu nǝm Yesu, wu ndara nan ti wu te ti gip bom dǝ bar mǝn keri bar ju ɗiri Yam gwa. Bitǝrus kop wur nye pǝrsi nye pǝrsiyi. 55 Ama wokoci tu wu hor utu dlom dǝbom bomiwo kan wu dǝm atl kup gǝzǝni, Bitǝrus dǝm atl nan wuri. 56 Nye mǝn bom gon nye gǝr shin Bitǝrus njon atl lasi gip cirtǝn kǝ utu. Tǝ shin ti zhetzhet tǝ wule, &lt;&lt;Mbarǝm tu ma tǝ ra nan ti.&gt;&gt;
57 Ama tǝ nge, tǝ wule, &lt;&lt;Nye gǝre, a mom ti da'a.&gt;&gt;
58 Ɓom dǝmika njemo, bakos gon ba pa shin ti kan tǝ wule, &lt;&lt;Ki ma kin gip wuri.&gt;&gt; Ama Bitǝrus nǝmi ti tǝ wule, &lt;&lt;Bakos mbarǝme, ami ra gip wur da'a.&gt;&gt;
59 Bar kǝ awa nǝm den kariwo, bakos gon ba dlǝr den yari'e, &lt;&lt;Na ho bi ni mbarǝm tu ra nan ti, domici tǝ ma ba mǝn Galili ni.&gt;&gt; 60 Bitǝrus bali ti tǝ wule, &lt;&lt;Bakos mbarǝme, a mom argon tu nan kǝ shirǝm dene da gwa!&gt;&gt; Gip lasi tǝ gip shirǝm ituwi, ar ni tus kor laa yare. 61 Kan Babom ba bal ti tǝ wi ger ndǝr te den Bitǝrus ka. Kan Bitǝrus ba dami shirǝm tu Babom yari ti gwa den'e, &lt;&lt;Kapǝn dǝ tus kor laa yar sekǝno, ki wule kǝ momǝn da'a bisi myakan.&gt;&gt; 62 Ar ni tǝ ɗǝl gǝs te karika kan tǝ kul na nari.
Mbarǝm yari Yesu zhe'e shirǝmi
63 Mbarǝm ju kan den ne ger den Yesu ba nǝmi ti yari zhe'e shirǝm kan wu den ɓe gǝsi. 64 Wu ɓali ti bagerka kan wu wul ti'e &lt;&lt;Pi mi anapci, woni ɓo iwe?&gt;&gt; 65 Wu yari ti wani shirǝm jen'es na womti.
Yesu cina dǝ mǝn bǝni
66 Nan bartlowo, ar ni domtǝn kǝ kiri kǝ bǝn kǝ mǝn Yahuda na kiri mǝn keri bar ju nan ɗiri Yam gwa, kup na mǝn momi shirǝm tu nan Yam bi Musa gwa, wu dom wuri, kan ba ri Yesu cina da wuri. 67 Wu wul ti'e, &lt;&lt;Yari mi, ko ki ni'e Almasihu?&gt;&gt; Yesu nǝmi wur tǝ wule, &lt;&lt;Amin a yari in ma ar ba nǝmi in mbatl da'a, 68 amin a tambe in eso ki mani kǝ balin da'a. 69 Ama kǝkǝn na cina ɗewo, Nya Mbarǝm ba dǝm den am shimli kǝ Yam mǝn iko.&gt;&gt;
70 Kan wu tambe kup gǝzǝn wu wule, &lt;&lt;Ki nya Yam na?&gt;&gt;
Tǝ nǝmi wur tǝ wule, &lt;&lt;Untun kǝ yari'e amini.&gt;&gt;
71 Ar ni wu wule, &lt;&lt;Kǝ unun mǝ'i ngen seda jen ra wu? Ar tu mǝ kum bi da ti wi gwa.&gt;&gt;
* 22:1 Biki kǝ burodi nan ba witi yisti gwa da’a: Bikini kan mǝn Yahuda ba pi, kan ba tune wur na ɗǝltǝn gǝzǝn ter Masar, bom bota. Ɗǝltǝni ne wurka na zhotǝne, wu zam pi burodi gǝzǝn kanda tu wu kur pi gwa da’a. † 22:16 Mulki kǝ Yam: Mulki kǝ Yamo ba’e barni kan ba shin na ger da gwa, ama ar ba zamni gastu mǝ pali Yesu dǝm gun gǝmi gwa. ‡ 22:37 Dlǝm ti gip mǝn wani pitǝne: Aya tuwo zamni gip tǝlankur kǝ mǝn shirǝm na Yam Ishaya 53:12. § 22:47 Sumba: Sumbawo, shirmitǝn kǝ mǝn Yahudani, arni’e la’i lǝka den gǝskǝm kǝ ya’i gip zhan kǝ Yesu.