4
Yesu na nagǝr mǝn Samariya
1 Mǝn Parise kum den'e Yesu den pi mbarǝm batisma na zami mir mǝn kulci kar ti man Yohana, 2 kup na Yesu na gam gǝs ni ba pi batismayi da'a, ama mir mǝn kulci kar ti ni den pi. 3 Nan Babom Yesu kum muntuwo, tǝ za atl kǝ Yahudaka kan tǝ pal na kaar tǝ te gip atl kǝ Galili.
4 Ra untuwo ar nǝm tǝ kop gip kǝti atl kǝ Samariya. 5 Ar ni tǝ mbubar gip bǝn kǝ mǝn Samariya gon kan ba la ti bi'e Sika, kosak na atl tu kan Yakubu bi nya gǝs Isubu gwa. 6 Shu mal kǝ Yakubu ra lasi. Nan ar banyi Yesu na ɓomi asǝmo, ar ni tǝ dǝm atl den bi shu mali. Wokociyiwo pǝt to dlom yam wi.
7 Ar ni nagǝr mǝn Samariya gon ɗir kǝ nge male, ar ni Yesu wul ti'e, &lt;&lt;Bim mal ngap a tla.&gt;&gt; 8 (Mir mǝn kopi gǝs te gip bǝn kǝ wuri fingali.)
9 Nagǝr mǝn Samariyayi wul Yesu'e, &lt;&lt;Ki mǝn Yahuda ni, kan amo nagǝr mǝn Samariya ni. Imnu kǝ lirim mal rawu?&gt;&gt; (Domici mǝn Yahuda ba mo gam kǝ ba lasi nǝm na mǝn Samariya da'a.*)
10 Yesu nǝmi ti tǝ wule, &lt;&lt;O na kǝ mom ni bi bar kǝ Yami na muntu kan ba lir ki maliwo, na kǝ lir ti tǝ bi'i mal mǝn bi ge mbatl wi.&gt;&gt;
11 Nagǝr mbarǝmi wule, &lt;&lt;Mǝn nartǝni, ki ra na bar kǝ dǝli mali da'a kan shu mali dlyam ngap. Ako ni kii zam mal mǝn bi ge mbatl tuwe? 12 Rawo kǝ man ni kori gǝmi Yakubu, muntu kan za'i mi shu mali kan tǝ tla mali na gam gǝs, mimir gǝs ma wu tla kup na ga dabba gǝsa?&gt;&gt;
13 Yesu nǝmi ti tǝ wule, &lt;&lt;Murgon tu kup tla mal kǝno, tii pa kum guzum mal ra, 14 ama murgon tu kup tla mal tu a biwo, ti'i kum guzum mal ra da'a. Mal tu kan aa bi ti baa dǝm ger mal gip ti kan baa pi ta ɗǝltǝn ar ri zami ge mbatl tu kan baa pa da gwa.&gt;&gt;
15 Nagǝr mǝri wul ti'e, &lt;&lt;Babomi, bim mal tu ngapi, kan guzum mal baa pi ta kemi gǝn kǝ ɗirtǝn ɗe kǝ nge mal da gwa.&gt;&gt;
16 Yesu wul ti'e, &lt;&lt;Ri la bi bakos gi kǝ ɗir ni nan ti.&gt;&gt;
17 Ar ni nagǝr mǝri bali ti tǝ wule, &lt;&lt;Ami na kos da'a.&gt;&gt; Yesu wul ti'e, &lt;&lt;Kǝ yari dlat nan kǝ wule ki na kos da gwa. 18 Ge shirǝm ni kǝ yari. Kǝ pi moni nantam, kan mbarǝm tu ki ra nan ti kǝkǝn ma kos gi ni da'a.&gt;&gt;
19 Nagǝr mǝri wule &lt;&lt;Mǝn nartǝni, a shino ki mǝn yari shirǝm kǝ Yam ni. 20 Ga kori gǝmi bote Yam den tlǝndǝr tu. Ama kǝn mǝn Yahuda wule gip bǝn Urshalima ni ndari dǝ mbarǝm bote Yami.&gt;&gt;
21 Yesu wul ti'e, &lt;&lt;Nagǝr mbarǝme, ngǝsh ki demǝni, wokoci ra den ɗirtǝn nan kii bote Bǝba ba'e den tlǝndǝr tu ko su Urshalimaka da'a. 22 Kǝn mǝn Samariya ba bote ni argon tu kǝ mom dagwa. Ama min mǝn Yahudawo, mǝ bote ni argon tu mǝ mom gwa, domici zami ɗǝltǝno tǝp kar mǝn Yahuda ni ar ɗiri. 23 Ama wokoci ra den ɗirtǝne, kǝkǝn ma ar ɗir wi nan mǝn pi bota hoyi ba bote Bǝba gip Ruhu na ho mbatl gwa, domici badǝr mbarǝm ju ni Bǝba ba ngen wu bote ti. 24 Yamo Ruhu ni, rawo ar nǝm dǝ munju ba bote tiwo, wu bote ti gip ruhu na ho mbatli.&gt;&gt;
25 Ar ni nagǝr mǝri wule, &lt;&lt;A mom'e Almasihu (kan ba la ti bi'e Kǝristi) den ɗirtǝne. Wokoci tu tǝ mbǝrawo, tii ceti mi gamka den bar kup.&gt;&gt;
26 Ar ni Yesu yari ti'e, &lt;&lt;Ami mǝn shirǝm nan ki kǝn ni'e ti.&gt;&gt;
Mir mǝn kulci kar Yesu pa mo nan tiwi
27 Wi gip shirǝmo se mir mǝn kulci kar ti ba pali, ar ni ar dǝmi wur bar kǝ nǝmi bi na am nan wu zam ti den shirǝm na gǝr mǝtli gwa. Ama ko nǝm gon ngen momi kar nagǝr mǝri da'a tǝ wule, &lt;&lt;Unun kǝ ndu'i?&gt;&gt; Ko dǝ gon wul Yesu'e, &lt;&lt;Unun kem kǝ shirǝm nan tiwu?&gt;&gt;
28 Ar ni nagǝr mǝri za tat mal gǝs lasi, tǝ pal te gip bǝnka tǝ wul mbarǝm'e, 29 &lt;&lt;Ɗir shin ni mbarǝm tu kan yarim bar ju kup a pi gwa. Ko ti ni'e Almasihuyi?&gt;&gt; 30 Ar ni mbarǝm ɗǝl ter gip bǝni wu ne gam kar Yesu.
31 Gip untuwo ar ni mir mǝn kulci kar ti lir ti wu wule, &lt;&lt;Ba mǝn kulci, ci fingali.&gt;&gt;
32 Ama Yesu wul wur'e, &lt;&lt;Ami ra na fingal tu kan kǝ mom argon dene da gwa.&gt;&gt;
33 Ar ni mir mǝn kulci kar tiyi wul ezǝn'e, &lt;&lt;Rawo murgon ɗiri tǝni fingala?&gt;&gt;
34 Ama Yesu wule, &lt;&lt;Fingal gǝn ni'e a pi argon tu muntu kan karǝm sur ba ndu a pi gwa, kan a pa pa'i mbap gǝsi. 35 Kǝ kur wule, &lt;Ar sawi kyar wupse dǝ rǝsh kǝn diya?&gt; A yari in den kǝ ɓul ni ger gin kǝ shin ni bar kǝ gip kǝne! Wu nyo wi den bi rǝshi. 36 Kǝkǝn tu ma nye mǝn pi mbap den zami ɓatltǝn gǝs wi, ti den rǝshi bar kǝ kǝn tǝ den ri gip ge mbatl tu kan baa pa da gwa, kǝ dǝ mǝn ngani na mǝn rǝshi kup pi ghol mbatli. 37 Ra untuwo, shirǝm tu'e, &lt;Gon ngani kan gon ba rǝsho&gt; untu ni ar ra. 38 A kar kǝn kǝ rǝsh argon tu kǝn ni kǝ pi mbapi da gwa. Jen ni pi mbap hoyi, kan kǝno kǝ zam ra gip mbap gǝzǝni.&gt;&gt;
Mǝn Samariya na womti ngǝsh wur den Yesu
39 Na womti kǝ mǝn Samariya kan gip bǝn ta ngǝsh wur den Yesu den argon tu kan nagǝr mǝri yari gwa'e, &lt;&lt;Tǝ yarim bar ju kup a pi gwa.&gt;&gt; 40 Nan mǝn Samariyayi ɗir kar tiwo, ar ni wu lir ti den tǝ dǝm nan wur ngapi, kan tǝ dǝm kǝ muri rop. 41 Mbarǝm na womti ngǝsh wur den Yesu den shirǝm gǝsi.
42 Ar ni wu wul nagǝr mǝri'e, &lt;&lt;Ba'e mǝ nǝm ni den argon tu kǝ yari katl gwa da'a ama kǝkǝno mǝ kum wi na gam gǝmi, kan mǝ mom wi den mbarǝm tu ni'e Mǝn ɗǝli mbarǝm kǝ atl kundǝrǝndlip.&gt;&gt;
Yesu warke nya bar mbarǝm goni
43 Den kaar kǝ muri ropiwo ar ni tǝ za kǝti atl kǝ Samariya tǝ ndara Galili. 44 (Yesu tare yari wur wi den'e ba shin nartǝn kǝ mǝn yari shirǝm kǝ Yam gip bǝn gǝs da'a.) 45 Nan tǝ mbubar gip Galiliwo, mǝn Galiliyi pi ti ɗem na ɗirtǝne. Wu shin bar ju kup tǝ pi gwa gip Urshalima wokoci kǝ Nyel Jikat Bǝdlabǝni, domici wu ma wu ra lasi.
46 Kan tǝ pa te gip bǝn kǝ Kana kan ra gip atl kǝ Galili, las tu kan tǝ pali koni mal ka mal inabi gwa. Lasiwo nya bar mbarǝm gon ra den kumi dli gip Kaparnahum. 47 Nan mbarǝm tu kum'e Yesu za atl kǝ Yahuda tǝ cwat gip Galiliwo, ar ni tǝ ri lir ti den dǝ tǝ ri warke nya gǝs nye moni, muntu kan ra bi dǝ mǝshtǝn gwa.
48 Yesu wul ti'e, &lt;&lt;Kǝn ni kǝ shin bar kǝ halama na bar kǝ dlǝkǝntǝn dawo, kii ngǝsh kǝn den Yam da'a.&gt;&gt;
49 Bar mbarǝmi lir Yesu tǝ wule, &lt;&lt;Mǝn nartǝni, sur kapǝn dǝ nya gǝn mǝshka.&gt;&gt;
50 Yesu bali ti tǝ wule, &lt;&lt;Ndara, nya gi baa sa ra na ge mbatli.&gt;&gt; Mbarǝmi nǝm shirǝm kǝ Yesu kan tǝ ndara. 51 Nan tǝ'i den tǝpo ar ni zher gǝs jen mbor ti na shirǝm den'e nya gǝs pal gingǝlǝn wi. 52 Nan tǝ ngen momi wokoci tu kumi dli kǝ nyayi pa'o, ar ni zher gǝsi wul ti'e, &lt;&lt;Ghur bar kǝ gǝlla nǝm kǝ pǝt ni kumi dliyi za ti.&gt;&gt;
53 Ar ni bas mom'e wokociyi ni Yesu wul ti'e, &lt;&lt;Nya gi ba sa ra na ge mbatli.&gt;&gt; Ar ni mbarǝmi na mbarǝm kǝ shu bom gǝs kup ngǝsh wur den Yesu.
54 Muntu ni'e halama bar kǝ nǝmi bi na am kǝ rop kan Yesu pi nan tǝ za gip atl kǝ Yahuda tǝ mbubar gip atl kǝ Galili gwa.
* 4:9 Domici mǝn Yahuda ba mo gam kǝ ba lasi nǝm na mǝn Samariya da'a: Ba bali shirǝm tu'e &lt;&lt;Mǝn Yahuda ba tla bar gip gal nǝm na mǝn Samariya da'a.&gt;&gt;