22
1 &lt;&lt;Mir ɓyar mǝn Yahuda na ga ba gǝmi, kum ni shirǝm ho'i gam gǝni.&gt;&gt;
2 Nan wu kum ti den shirǝm na bi gǝzǝn kǝ mǝn Yahudawo, arni wu sa shot ra. Kano Bulus ba wule, 3 &lt;&lt;Ami mǝn Yahuda ni, gǝrǝm ni gip Tarsus kǝ gip atl kǝ Kilikiya ama a nar ni gip bǝn kǝni. Cina dǝ Gamaliyel ni a zam kulci den kopi kulci kǝ ga ba gǝmi asǝm na gǝs gip bi Yam gam gǝn wule kandatu kup gin kan ra ɗe sekǝn gwa. 4 A kumi dli mǝn kopi Tǝp kǝ Yesu kǝn na nǝmi mǝtli na moni kup a kem dǝ la wur gip bom kǝ moni na ɓali. Jen gip wur mǝshka. 5 Bar mǝn keri bar ju ɗiri Yami na kup munju kan gip domtǝn kǝ mǝn tloyi shirǝm kǝ mǝn Yahuda mom muntu. Kar wur ni a nǝm tǝlankur kan rǝshi mir ɓyar mǝn Yahuda kan gip Dimashka gwa. A te barta kǝ dǝ a nǝm mbarǝm ju a ter nan wur Urushalima na ɓali kǝ dǝ hukunte wuri.
Bulus yari kandatu tǝ pal mǝn kopi Yesu gwa
6 &lt;&lt;Kǝ dlom pǝte, nan a mbi kosak na Dimashkawo, arni pǝlǝt bar cirtǝn gon ɗǝl sur yam kan ba cir karǝmi. 7 Arni a nda atlka kan a kum yar gon ba wulǝm'e, &lt;Shawulu, Shawulu! Unun kem kǝ kumim dli rawu?&gt;
8 &lt;&lt;Arni a ngen momi kar ti a wule, &lt;Ki ni'e wowe, Babomi?&gt; Kan tǝ balim'e, &lt;Ami ni'e Yesu kǝ Nazarat, muntu kan kǝ kumi ti dli gwa.&gt; &gt;&gt; 9 Mbarǝm ju kan den ɓomi asǝm namǝn shin cirtǝni, ama wu mani momi yar kǝ mǝn shirǝm na mǝni da'a.
10 &lt;&lt;Kan a ngen momi kar ti a wule, &lt;Ununu a piwe, Babomi?&gt; Arni Babom Yesu wulǝm'e, &lt;Tlyam kǝ te gip bǝn Dimashka. Barta ni ba yari'i bar ju kup kan nǝm ki te yerka kǝ pi gwa.&gt; 11 Mir mǝn ɓomi asǝm na mǝn nǝmim am wu tem gip Dimashka, domici bar cirtǝni kem a'i mani shini bar da'a.
12 &lt;&lt;Mbarǝm gon mǝn sun'e Hananiya ɗir kǝ shini gǝni. Mbarǝm mǝn bi gam gip kopi kulci kǝ Musa ni kan kup mǝn Yahuda kan gip Dimashka ba shin nartǝn gǝs gwa. 13 Tǝ dlǝr markǝm da'ǝm kan tǝ wule, &lt;Erǝm Shawulu, zam mani shini bar gi!&gt; Nǝm wokoci ta ni mani shini bar gǝn pali kan a shin ti.
14 &lt;&lt;Kan tǝ wule, &lt;Yam kǝ ga ba gǝmi ni zǝzar ki kǝ dǝ kǝ mom argon tu tǝ ndu gwa, kan kǝ shin mǝn pi argon tu Yam ba ndu gwa, kǝ pa kum shirǝm kǝ bi gǝsi. 15 Ki dǝm mǝn yari mbarǝm kup shirǝm den ti kǝ argon tu kǝ shin kǝ pa kum gwa. 16 Kǝkǝno, unun kǝ ɓutwu? Tlyami, dǝ pi'i batisma kǝ zam dǝ pǝni'i warwat pitǝn gika, tǝp kǝ ba la'i bi den sun gǝsi.&gt;
17 &lt;&lt;Nan a pal su Urushalimaka den shirǝm na Yam gip Bom kǝ Yamo, a shin ruya. 18 A shin Babom den shirǝm na wuli gǝn'e, &lt;Za Urushalima na zhotǝne, domici wi nǝm argon tu kǝ yari demǝn gwa da'a.&gt;
19 &lt;&lt;Arni a nǝmi ti'e, &lt;Babomi, mbarǝm ju mom'e a kop bom domtǝn kǝ mǝn Yahuda na nǝm-nǝm na la'i gǝzǝn gip bom kǝ moni na ɓe munju kan ngǝsh wur den ki gwa. 20 Wokoci tu kan ri mǝn yari shirǝm gi Istipanus ekawo, ami ra lasi gip kopi kaari na ne ger den tutul dli kǝ munju kan den ri gǝs eka gwa.&gt;
21 &lt;&lt;Kano tǝ wulǝm'e, &lt;Mbǝri, aa kar ki na dlyami kar munju kan mǝn Yahuda ni dagwa.&gt; &gt;&gt;
Bulus Nye Mǝn Atl kǝ Roma
22 Womti mbarǝmi ne kǝm den shirǝm kǝ Bulus har tǝ yari muntu. Kan wu tli na la'i yar wu wule, &lt;&lt;Dǝ pika nan ti! Tǝ ndar ci cina na dǝmi da'a!&gt;&gt;
23 Nan wu den la'i yaro, arni wu tus lulur gǝzǝn wu byali ka kan wu wi atl to yamka.* 24 Komanda kǝ Romayi kem dǝ ter na Bulus gip las tu mǝn bi-utuyi ba dǝm gwa. Tǝ kem wu ɓo Bulus kǝ dǝ tǝ mom unun kem mbarǝm ba la'i ti yar gam untu. 25 Nan wu ɓal Bulus ba ri kǝ ɓe gǝso, arni tǝ wul bar mǝn bi-utu kan dlor lasi gwa'e, &lt;&lt;Doka bi'i bi den kǝ ɓo nye mǝn atl kǝ Roma tu kan zam ti na wani pitǝn gon gwa da'aya?&gt;&gt;
26 Nan bar mǝn bi-utuyi kum untuwo, arni tǝ ri kar komandayi tǝ yari ti, kan tǝ ngen momi kar ti'e, &lt;&lt;Unun kǝ ri kǝ piwu? Mbarǝm tu capo nye mǝn atl kǝ Roma ni!&gt;&gt;
27 Kan komandayi ba ri kar Bulus tǝ ngen momi kar ti'e, &lt;&lt;Yari mi, ki nye mǝn atl kǝ Roma na?&gt;&gt; Bulus bali ti'e, &lt;&lt;Aan, untuni.&gt;&gt;
28 Kan komandayi ba wule, &lt;&lt;Na ɓatli wurpi na naari ni kan a dǝm nye mǝn atli.&gt;&gt; Bulus bali ti'e, &lt;&lt;Ama amo tǝp kǝ ba gǝri ni a dǝm nye mǝn atli.&gt;&gt;
29 Munju kan far ba ri kǝ gadlǝr Bulus gip shirǝm na kumi untuwo arni wu dǝlka na kari. Komandayi na gam gǝs ma ar ghun ti domici tǝ ɓal Bulus, nye mǝn atl kǝ Roma na sarsari.
Bulus cina dǝ domtǝn kǝ mǝn tloyi shirǝm kǝ mǝn Yahuda
30 Komandayi den ndu'i tǝ mom ununu Bulus pi kan mǝn Yahudayi ba ɗir ti cina dǝ mǝn bǝni. Bar tlowo arni tǝ bi bi den dǝ kiri mǝn keri bar ju ɗiri Yam na kup kan gip domtǝn kǝ mǝn tloyi shirǝm kǝ mǝn Yahudayi dom wur cina da ti. Kan tǝ pǝtl Bulus tǝ kem tǝ dlǝr cina da wuri.
* 22:23 Tusi lulur gǝzǝnka na wi atl to yamkawo kǝ wu gode'e lo ci wur nar ni.