8
Mǝtli jen mǝn kopi Yesu ri na Yesu
1 Den kar kǝ untuwo, Yesu kop gip bǝn jen na bi lǝpe tǝ den pi wazu kǝ zo shirǝm kǝ mulki kǝ Yami. Mir mǝn kartǝn gǝs kutl cet rop ra nan ti, 2 eso mǝtli jen ra nan ɗǝli wur dun itǝr na kumi dli gǝzǝn gwa, Maryamu (nan ba wul ti'e Magadaliya) muntu nan dun itǝr nyingi ɗǝl gip ti gwa, 3 Yuwana gǝr kǝ Kuza mǝn dlǝri bom kǝ Hiridus gami, Suzana, na mǝtliyi jen'es na womti nan ba ne ga Yesu am ra na bar gǝzǝn gwa.
Misali kǝ mǝn ngani badǝre
4 Nan mbarǝm na womti den domtǝn, wu den ɗǝltǝn ɗir gip bǝn jen na womti, wu ɗir kar Yesu ar ni tǝ bi wur misali tu, tǝ wule, 5 &lt;&lt;Mǝn kori bar gon ri kǝ ngani badǝr gǝsi. Tǝ gip wi badǝr gǝso ar ni jen ro den tǝpe kan ba desika, kan yatl ba ɗami wu zhingeka. 6 Badǝri jen ba ro den goca, nan ar yetlo, kan woli ba landǝrka nan lasi na yari da gwa. 7 Badǝri jen ba ro gip ire, kan wu nar tor na badǝri kan iri ba tla badǝrika. 8 Jen eso kan wu nda den ho atli, ar ba yetli kan an ba wi ho ge hauya nantam man badǝr tu ngani gwa.&gt;&gt;
Nan tǝ yari untuwo, ar ni tǝ tli yar yam tǝ wule, &lt;&lt;Murgon tu na kǝm kǝ kumiwo, tǝ kumi!&gt;&gt; 9 Mǝn kopi gǝs tambe ti wu wule, &lt;&lt;Unun shirǝm tu ba yari?&gt;&gt; 10 Tǝ wule, &lt;&lt;Momi sǝrri kǝ mulki kǝ Yamo bi'in wi, ama jeno na misalin A shirǝm nan wuri, kǝ dǝ wu zhuwi, wi shin da'a, wu kumi, wi mom da'a.
11 &lt;&lt;Argon tu misali tu ba yari gwa utu, Badǝriwo shirǝm kǝ Yamni. 12 Munju den tǝpo wi ni'e munju kan kumi, ar ni Shetan ɗir pǝn shirǝmi gip mbatl gǝzǝnka, kǝ bǝse wu nǝmi wu zam ceto ra. 13 Munju ro den gocawo, wi ni'e munju kan nǝm shirǝm kǝ Yam na ghol mbatli nan wu kum gwa, ama wi na tlǝrti da'a, wu nǝm kǝ mir muri njem. Nan godetǝn ɗiro, ar ni wu pal gǝzǝn na kari. 14 Badǝr ju ro gip iro, wi ni’e munju kumi, wi gip untuwo ar ni ne mbatl den bar kǝ duniya, ngeni nartǝn na kumi tǝmi tla wurka wu pi hoyi da'a. 15 Ama badǝr ju ro den ho atlo, wini'e mbarǝm mǝn zo mbatl na ho pitǝn kan kum shirǝm kǝ Yami, wu nǝm na mbatl nǝm wu ɓal mbatl dlom gami, kan wu pi ho bari.
Kumni shirǝm gǝn hoyi
16 Murgon ba mbǝsh pitila kan tǝ zupka na bar gal ko tǝ neka gǝs dandi muri da'a, ama ti ne to den ba dǝmi gǝska munju kup ter gipiwo, wu shin cirtǝni. 17 Bar gon ra na ghundǝri kan ba ɓulka da gwa, argon ra nan leka kan ba ɓulka ko dǝ ɗǝlika den kari da gwa. 18 Ngup kǝn ni na kandatu kǝ kumi, don murgon ni ra na baro ba mbǝli ti ra, ama muntu kan na argon dawo, ba nǝmi ti nye argon tu tǝ kum tǝ ra nari gwa.&gt;&gt;
Nasi Yesu na mir ezǝni ɗir karti
19 Arni nasi Yesu na mir ezǝn ɗir kar ti, wu ndu shini gǝsi, ama wu mbu tetǝn kar ti da'a, nan mbarǝm womtika gwa. 20 Kan murgon ba wul Yesu'e, &lt;&lt;Nǝna gi na mir ya'ǝn ra dlor te karika wu ndu shini gi.&gt;&gt;
21 Tǝ nǝmi, tǝ wule, &lt;&lt;Nǝna gǝn na mir ɓyaro, wini'e munju ba kum shirǝm kǝ Yam kan wu dlǝr dene gwa.&gt;&gt;
Yesu matl itǝr kan itǝri ba dlǝri
22 Gasi gono Yesu shirǝm na mir mǝn kopi gǝs tǝ wul wur'e, &lt;&lt;Mǝ teni te bishidiyi mǝnta.&gt;&gt; Arni wu to gip kungǝlǝn jikat mal wu nǝm tetǝne. 23 Wu den tetǝn den malo anni Yesu nde umurka. Arni bar itǝr tli ɗir den bar ɓula'i, ar kem mal ba su gip kungǝlǝn jikat mal gǝzǝni wi ra gip hasari.
24 Mir mǝn kopi gǝs ba ri putu ti wu wule, &lt;&lt;Babomi! Babomi! Mal bari kǝ tle mi gam kawi!&gt;&gt; Tǝ tlyam tǝ matl itǝri na mal ju den tlitǝn gwa, kan itǝri ba za'i, ko unu ba sa shot. 25 Tǝ tambe mir mǝn kopi gǝs tǝ wule, &lt;&lt;Akon ne mbatl gin ra?&gt;&gt; Gip bǝrti na dlǝkǝntǝn hoyi wu tambe ezǝni, &lt;&lt;Woni'e muntu? Tǝ matl itǝr na mal ma kan wu kop shirǝm gǝsi!&gt;&gt;
Yesu warke mǝn dun itǝri
26 Wu nǝm tetǝn gip mali wu mbu bar gip ba las kǝ Garasinawa, muntu kan te bi bar ɓulaka daga Galili gwa. 27 Nan Yesu te ɗǝl bi ɓula'iwo, anni tǝ mo na mǝn dun itǝr gon daga gip bǝni, tǝ zam muri na womti wi tǝ la lulur da'a ko tǝ dǝm gip bomi, ama tǝ dǝmni gip shu gam bǝci'e.
28 Nan tǝ shin Yesuwo, tǝ la yare kan tǝ nda cina dǝ Yesu tǝ den la'i yar, tǝ den wultǝm'e, &lt;&lt;Ununu kǝ ndu kǝ pi namǝni, Yesu, nya Bar Gun Yami? A lir ki, ba kǝ bin wuya da'a!&gt;&gt;
29 Tǝ yari ni untu nan Yesu tare matl dun itǝriwi kǝ dǝ tǝ ɗǝl gip mbarǝmika gwa. Biyi na womti dun itǝr kǝ gip ti ba kem in Mbarǝm ni ɓal ti na zap gǝlla am na asǝm dǝ pal dǝ le tika ma, tǝ kur ngot zap gǝllayika. Dun itǝri ba kur kem ti ritǝn gǝs gip lǝpe.
30 Yesu tambe ti tǝ wule, &lt;&lt;Unu'e sun gi?&gt;&gt; &lt;&lt;Womti&gt;&gt; tǝ wul untu, don dun itǝr na womti ra kan te gip ti gwa. 31 Wu pi ta liri gǝsi, ba tǝ kar wur wu su gip shu ne dun itǝr da'a. 32 Lasiwo alade ra na womti nan den ci bar kǝ ci gǝs tlǝndǝre gwa. Dun itǝri lir Yesu dǝ tǝ za wur wu te gip wuri, anni Yesu nǝmi wuri. 33 Nan dun itǝri ɗǝl gip mbarǝmiwo, wu te gip alade yi, kan womti alade ju ba tli na kǝtǝre, wu su ro gip ɓula wu tla mal wu mǝshka.
34 Nan mǝn le alade yi shin argon tu piwo, wu ri gip bǝn na bi lǝp na kǝtǝre, wu yari bar tu pi gwa. 35 Arni mbarǝm ɗǝl wu ri zhit argon tu pi gwa, nan wu ɗir kar Yesuwo, wu zam mbarǝmi nan dun itǝr ɗǝlka gip ti gwa, tǝra njon cina dǝ Yesu, tǝra na lulur den dli na mbatl nǝm, ar ni bǝrti nǝm wuri. * 36 Mǝn ju nan shino anni wu yari mbarǝm kanda tu mǝn dun itǝri zam warketǝn gwa. 37 Arni kup mbarǝm kǝ atl kǝ Garasinawa wi wul Yesu'e tǝ ndara tǝ za wuri, don bǝrti nǝm wur na nari. Arni tǝ to gip kungǝlǝn jikat mal tǝ ndara.
38 Mbarǝm tu dun itǝri ɗǝl gip tiwo, tǝ lir Yesu'e ti kop ti, ama Yesu wul ti'e tǝ ndara, tǝ wule, 39 &lt;&lt;Pal rǝn bomka kǝ yari argon tu Yam pi'i gwa.&gt;&gt; Arni mbarǝmi ndara, kan tǝ yari mbarǝm kǝ bǝni kup argon tu Yesu pi ti gwa.
Yesu tli mǝshi nye gǝre kan tǝ warke gǝr mǝn kumi dli
40 Nan Yesu palo, mbarǝm na womti pi ɗem nan ti, tunkawo wi ni den ɓuti gǝsi. 41 Arni mbarǝm gon nan ba wul ti'e Yayirus, gun kǝ bom kumi shirǝm kǝ Yami, tǝ ɗir tǝ ngus cina dǝ Yesu tǝ den liri gǝsi dǝ tǝ ri bom da ti. 42 Don nya gǝs nye gǝr nan ne ti nǝm, nye mǝn sheti ghon kutl cet rop, ra bi dǝ mǝshtǝni.
Nan Yesu ra den tǝpo, womti mbarǝm tlaa ti nari. 43 Nagǝr gon gip wur nan bǝran den tatltǝn den ti kǝ sheti ghon kutl cet rop, ama tǝ zam muntu nan ba dlǝrika da gwa. 44 Tǝ ɗir tǝp kaar dǝ Yesu kan tǝ taɓe bi lulur gǝsi, bar tu arni shottǝn kǝ bǝran gǝsi dlǝri. 45 &lt;&lt;Woni taɓem we?&gt;&gt; Yesu tambe. Nan kup mbarǝm ju wule wini dawo, arni Bitǝrus wule, &lt;&lt;Babomi, mbarǝm ra na womti nan tlaa ki gwa.&gt;&gt;
46 Ama Yesu wule, &lt;&lt;Murgon ra taɓe mi, A kum iko ɗǝl gipǝni.&gt;&gt; 47 Nan nagǝr mǝri shin baa mom ti kawo, arni tǝ ɗir nda cina dǝ Yesu gip dǝdartǝn na bǝrti den ger kǝ mbarǝm ju kup ra lasi gwa, tǝ yar argon tu kem tǝ taɓe Yesu ra gwa, na kanda tu gip lasiwo tǝ warke gwa. 48 Yesu wul ti'e, &lt;&lt;Nya gǝni, la'i mbatl gi warke iwi, ndara na ghol mbatli.&gt;&gt;
49 Nan Yesu ra den shirǝmo, arni nye mǝn kartǝn gon ɗǝl ɗir bom dǝ Yayirus, gun kǝ bom kumi shirǝm kǝ Yami tǝ wul Yayirus'e, &lt;&lt;Ba kǝ'i ghun ba mǝn kulciyi da'a, nyayi mǝsh kawi.&gt;&gt; 50 Na kumi untuwo, arni Yesu wul Yayirus'e, &lt;&lt;Ba kǝ kum bǝrti da'a, la mbatli ti warke.&gt;&gt;
51 Nan tǝ mbu bar bom dǝ Yayiruso, tǝ za murgon kop ti kar te gip bomika da'a, sai ga Bitǝrus, Yohana na Yakub na basi nyayi na nase. 52 Ngapo, mbarǝm kup ra den la'i yar na kulu mǝshtǝn kǝ nyayi. Yesu wul wur'e, &lt;&lt;Zani kulu, tǝ mǝsh nǝka da'a, umurni tǝ dene.&gt;&gt; 53 Arni wu gyatli ti, shini gǝzǝno tǝ mǝsh kawi. 54 Kan Yesu ba nǝm am gǝs, tǝ wul ti'e, &lt;&lt;Nya gǝni, tlyami.&gt;&gt; 55 Ar ni rai gǝs pal gip ti, na zhotǝne kan tǝ tlyam dlor. Arni Yesu wul wur’e wu bi ti fingal tǝ ci. 56 Ar dlǝkǝn mǝn gǝri gǝsi, ama Yesu dǝli wur kǝm den ba wu yari murgon argon tu pi gwa da'a.
* 8:35 Dǝmi cina den asǝm kǝ gono: Gip al’ada kǝ mǝn Yahudawo, ar ni’e dǝmi nye mǝn kulci kar ti. Untuwo, nan mbarǝm tu dǝm cina dǝ Yesuwo tǝ wul ni’e ti dǝm mǝn kulci kar Yesu.