9
Yesu warke muntu itǝr tle ti dli kagwa
(Mar 2.1-12; Luk 5.17-26)
1 Ar ni Yesu to gip kungǝlǝn jikat male, tǝ jikat bar ɓula'i tǝ te gip bǝn gǝs Kaparnahum. 2 Mbarǝm jen ɗiri ti mbarǝm gon kan itǝr tle ti dli kagwa, ɓom den ba muri. Nan Yesu shin ngǝshtǝn den Yam gǝzǝno, arni tǝ wul muntu itǝr tle tikayi'e, &lt;&lt;Ba ar ghunki da'a, nya gǝni, pǝni'i warwat pitǝn gi kawi.&gt;&gt;
3 Na kumi untuwo, ar ni jen gip mǝn kulci mbarǝm den kulci kǝ Musa dami gip mbatl gǝzǝn wu wule, &lt;&lt;Mbarǝm tu ba cingǝr gam gǝs na Yami.&gt;&gt;
4 Ama Yesu mom damtǝn gǝzǝni, ar ni tǝ wule, &lt;&lt;Unun kem kǝn kǝ wani damtǝn gip mbatl ginwe? 5 Ar mani na dǝ wule, &lt;Pǝni'i warwat pitǝn gi kawi,&gt; ko dǝ wule, &lt;Tlyam kǝ desi?&gt; 6 Ama nan a ndu kǝ mom'e Nya mbarǝm ra na iko kǝ pǝni warwat pitǝnka den kaar atlo&gt;&gt; ar ni tǝ wul muntu itǝr tle ti amika'e, &lt;&lt;Tlyami, pǝn bamuri gi, kǝ ndara bomi.&gt;&gt; 7 Kan mbarǝmi ba tlyam tǝ ndara bomi. 8 Nan domtǝn kǝ mbarǝmi shin argon tu piwo, arni bǝrti nǝm wur naari, kan wu ɗǝɗa Yam muntu bi mbarǝm mani pi untuyi gwa.
Yesu la bi Matta
(Mar 2.13-17; Luk 5.27-32)
9 Nan Yesu ri cinawo, ar ni tǝ shin mbarǝm gon mǝn sun Matta, njon kǝba nǝmi wurpi bomi. Yesu wulti'e, &lt;&lt;Kopǝni.&gt;&gt; Kan Matta ba tlyam tǝ kop Yesu.
10 Den kaar kǝ untuwo, Yesu den ci fingal rǝn bom da Matta kawo, ar ni mǝn nǝmi wurpi bom na mǝn warwat pitǝn na womti ɗir dǝm wu den ci fingal nan ti na mir mǝn kulci kar ti. 11 Nan mǝn me gam kǝ mǝn Parise shin untuwo, ar ni wu gen momi kar mir mǝn kulci kar ti'e, &lt;&lt;Unun kem mǝn kulci gin ba ci na mǝn nǝmi wurpi bom na mǝn warwat pitǝn we?&gt;&gt;
12 Nan Yesu kum untuwo, ar ni tǝ wule, &lt;&lt;Ba'e munju kan ra lau ni ba ndu mǝn bi un da'a, ama mǝn kumi dli ni. 13 Ama ri kulci ni kǝ mom ni argon tu shirǝm kǝ Yam yari gwa, &lt;Amo dǝmi na guna ger ni a ndu kar kǝne, ba'e mboshim dabba gip bota ni da'a.+&gt; A sur ni kǝ dǝ a la bi mǝn pitǝn dlat da'a, ama mǝn warwat pitǝne.&gt;&gt;
Ngeni momi den pi guzum male
(Mar 2.18-22; Luk 5.33-39)
14 Gasi gono mir mǝn kulci kar Yohana mǝn pi Batisma ri kar Yesu kǝ dǝ wu ngen momi kar ti, wu wule, &lt;&lt;Unun kem min na mǝn me gam kǝ mǝn Parise ba pi guzum male, ama mir mǝn kulci kar ki ba pi da'a?&gt;&gt;
15 Ar ni Yesu nǝmi wur tǝ wule, &lt;&lt;Berǝm kǝ mǝn pel gǝr baa pi ni dun mbatl wokoci tu wura kǝ ba gudlumiyi na mǝn pel gǝri ya? Wokoci den ɗirtǝne nan ba pǝni wur mǝn pel gǝri kagwa. Wokoci ta ni wi pi guzum male. 16 Untu ni esi, woni ba jep pel tutul den gus tutul dliwe? Domici gus tutul dliyi ba tlyatka ar man kǝ far tlyattǝni. 17 Untuni esi, murgon ba shoti pel mal kin inabi su gip kor zurum ka kuur da'a. Tini tǝ pi untuwo, pel mal kin inabi tu ba tatl kuur tuka kan ar shotka, kuuri eso ar lika ituwi. Untuni da'a, pel mal kin inabiwo, dǝ shot ti gip pel zurum ka kuri, na untu ni pel mal gǝri kin inabiyi kup na zurumi baa sa ra.&gt;&gt;
Yesu tli nye gǝr kan mǝshka gwa kan tǝ warke gǝr mǝtli
(Mar 5.21-43; Luk 8.40-56)
18 Nan tǝ gip shirǝm nan wuro, ar ni bari kǝ bom domtǝn kǝ mǝn Yahuda gon ngus cina dati, tǝ wule, &lt;&lt;Kǝkǝn tuni nya gǝn nye mǝtli mǝshka. Ama ɗir kǝ ne am den ti, tǝ pal ra na ge mbatli.&gt;&gt; 19 Ar ni Yesu tlyam na mir mǝn kulci kar ti, kan wu ri na mbarǝmi.
20 Gip untuwo arni nagǝr gon muntu kan bǝran ba shot gip ti kǝ sheti ghon kutl cet rop ɗir tǝp kaar dati, tǝ ne am den bi lulur gǝsi. 21 Tǝ wul tor mbatl'e, &lt;&lt;Ami ni a ne am den tutul dli gǝs katlo, a warke.&gt;&gt;
22 Nan Yesu bali ger tǝ shin tiwo, arni tǝ wul ti'e, &lt;&lt;Ba ar ghun ki da'a, nya gǝni, ngǝshtǝn den Yam gi warke iwi.&gt;&gt; Ar ri kǝtǝ gon da'a, ar ni nagǝri warke.
23 Nan Yesu mbubar bom dǝ bari kǝ mǝn kopi na mbarǝmiwo, se tǝ shin mǝn hori mǝzhele* na mbarǝm na womti den ta kulu. 24 Ama Yesu wul wur'e, &lt;&lt;Tli ni bar tu. Nye gǝri mǝsh nika da'a, umur ni ti dene.&gt;&gt; Arni wu gyatli ti gip mburtǝne. 25 Nan kar mbarǝmi te kari kawo, ti te gipi tǝ nǝm am kǝ nye gǝri, kan nye gǝri ba tlyami. 26 Shirǝm bar kǝ dlǝkǝntǝn tu ri gip kǝti atli kup.
Yesu warke tabi na bebe
27 Nan Yesu ci cina na ritǝno, ar ni tabi moni jen rop kop ti, wu den wultǝn'e, &lt;&lt;Gǝsgal kǝ Dauda! Kum guna gǝmi.&gt;&gt; 28 Nan tǝ te gip bom gono, ar ni tabiyi kop ti teka, kan tǝ wul wur'e, &lt;&lt;Kǝ nǝm gip mbatl gǝn'e aa mani warke gina?&gt;&gt; Arni wu nǝmi ti'e, &lt;&lt;Aan, Babomi.&gt;&gt;
29 Kan tǝ ne am den ger gǝzǝn tǝ wule, &lt;&lt;Den bi ngǝshtǝn gin demǝn ni, ar ba dǝmi in untu.&gt;&gt; 30 Ar ni ger gǝzǝn ɓul kan wu mani shini bari. Kan Yesu ba dǝli wur kǝm hoyi, tǝ wule, &lt;&lt;Ba kǝ yari ni murgon argon tu kan pi gwa da'a.&gt;&gt; 31 Ama wu ndarawo arni wu pi ta yari argon tu tǝ pi wur gwa gip atli kup.
32 Wu den bi za'i lasi ituwi, kan ba ɗǝri ti mbarǝm gon mǝn dun itǝr kan ba mani shirǝm dagwa. 33 Nan Yesu ɗǝli ti dun itǝrikawo, ar ni mbarǝmi nǝm shirǝmi. Domtǝn kǝ mbarǝmi nǝm bi na am wu wule, &lt;&lt;Mǝ taɓe shini argon pi wule muntu gip Isra'ila da'a.&gt;&gt;
34 Ama mǝn me gam kǝ mǝn Parise wule, &lt;&lt;Na ndǝrtǝn kǝ gun dun itǝr ni tǝ ɗǝli dun itǝri.&gt;&gt;
Guna ci Yesu den mbarǝme
35 Yesu kop gip ga bǝni kup na gip mir bǝn kǝ bi lǝpi, tǝ den pi wazu na kulci wur zo shirǝm kǝ mulki kǝ Yam gip ba domtǝn kǝ mǝn Yahuda. Tǝ den warke gǝzǝn den ko gonge kumi dli na ciwo kan ba ghun wur gwa. 36 Nan tǝ shin nartǝn kǝ domtǝn kǝ mbarǝmo, guna ci ti den wuri, domici wura den ta ndotǝne. Mǝn ne wur am ra da'a, wule tǝm ju kan ra na mǝn tle gǝzǝn dagwa. 37 Ar ni tǝ wul mir mǝn kulci kar ti'e, &lt;&lt;Kǝni naari, ama mǝn rǝshi kǝni ngapo njem ni wura. 38 Ra'untuwo, lir ni Babom mǝn rǝshi kǝni, tǝ kari in bar ra na mǝn mbap wu rǝshi ti kǝni.&gt;&gt;
+ 9:13 Hos 6.6. * 9:23 Dǝ mbarǝm kǝ Isra'ilawo ba ngen mǝn hori mǝzhele wu hor kǝ kulu mǝshtǝn mbarǝm ni mǝshka gwa