2
Yesu pali koni mal dǝm njeti mal Inabi
1 Den pǝt kǝ myakano nyel gudlumi ra gip bǝn kǝ Kana gip kǝti atl kǝ Galili. Nasi Yesu ra lasi, 2 Yesu na mir mǝn kulci kar ti ma la wur bi kǝ ba gudlumiyi. 3 Nan mal kin inabi gǝzǝn pakawo, ar ni nasi Yesu wul ti'e, &lt;&lt;Wu'i na mal kin inabi da'a.&gt;&gt;
4 Yesu bali ti tǝ wul ti'e, &lt;&lt;Nǝna, unun kem kǝ ɗir karǝm rawe? Wokoci gǝn piwi da'a.&gt;&gt;
5 Ar ni nas wul mǝn pi mbapi'e, &lt;&lt;Pi ni argon tu kup tǝ yari in gwa.&gt;&gt;
6 Kosak na lasiwo kiri ran kǝ tat jen ra guduli mukka, nari ni mǝn Yahuda ba pi mbap ju kan Yam ba nǝm gwa tǝp kǝ ba hotǝne, ko gonge gip tati ba mani shoti ti mal bar kǝ tat mal mukka.*
7 Ar ni Yesu wul ga mǝn pi mbapi'e, &lt;&lt;Laa'i ni ran ju na male.&gt;&gt; Kan wu la'i har bisi.
8 Kan Yesu ba wul wur'e, &lt;&lt;Kǝkǝno nge ni kǝ ri ni mbarǝm tu kan ne ti gam nyeli gwa.&gt;&gt; Ar ni wu pi untuyi, 9 kan mbarǝm tu ne gam nyeli ba ɓom mali kan palika mal inabi gwa. Tǝ mom las tu ar ɗǝl gwa da'a, mǝn mbap ju kan nge mali gwa ni momi. Kan tǝ la bi ba mǝn gudlumiyi markǝme 10 tǝ wule, &lt;&lt;Ko gonge mbarǝm ba ɗǝli ni mal inabi kan mani tǝmtǝn gwa kakani, den kaariwo kan dǝ ɗǝli muntu kan ri mǝntayi da'a wokoci tu mǝndǝkiyi tla ar kǝm wur wi gwa, ama kiwo kǝ ne muntu mani tǝmtǝn gwa se kǝkǝni.&gt;&gt;
11 Muntu ni'e halama bar kǝ dlǝkǝntǝn kǝ Yesu kǝ nǝm, tǝ pini muntu gip bǝn kǝ Kana gip kǝti atl kǝ Galili. Na untu ni tǝ gode ɗǝɗatǝn gǝsi, kan mir mǝn kulci kar ti ba ngǝsh wur den ti.
Yesu kar mǝn wuri barka gip bom kǝ Yami
12 Den kaar kǝ untuwo, ar ni Yesu ndara Kaparnahum nan ti na nase na mir mǝn gǝpi gǝs na mir mǝn kulci kar ti. Wu dǝm suka kǝ mir muri jeni.
13 Nan wokoci Nyel Jikat Bǝdlabǝn kǝ mǝn Yahuda piwo, ar ni Yesu to gǝs Urshalima. 14 Te gip dǝbom bom kǝ Yam kawo, ar ni tǝ zam mbarǝm den ta wuri ga tla, tǝm na kuɓǝrka, kan na jen njon den tebǝr wu den bali wurpi. 15 Ar ni tǝ miri zap tǝ pi rǝɓa nari, kan tǝ kar wurka gip bom kǝ Yami, kup na tǝm na tlayi, kan tǝ jirkǝt ga tebǝr gǝzǝnka tǝ wi ge wurpi kǝ mǝn bali wurpiyika. 16 Ar ni tǝ wul munju kan ba wur ga kuɓǝrika gwa'e, &lt;&lt;Ɗǝli ni bar ju ɗeka! Ba kǝ pali ni bom kǝ Ban ka ba bar pǝt da'a!&gt;&gt;
17 Ar ni mir mǝn kulci kar ti dami den ar ra na rǝshi gip shirǝm kǝ Yam'e, &lt;&lt;Ghuve kǝ ndu'i bom gi baa cim mbatl naari.&gt;&gt;†
18 Ar ni kiri kǝ mǝn Yahuda ngen momi wu wule, &lt;&lt;Unu bar kǝ dlǝkǝntǝn ni kii pi kan baa gode iko gi kǝ pi bar tu gwawu?&gt;&gt;
19 Yesu nǝmi wur tǝ wule, &lt;&lt;Yas ni bom kǝ Yam kǝnka, ami ngapo aa tu lasi gip muri myakan.&gt;&gt;
20 Mǝn Yahudayi bali ti wu wule, &lt;&lt;Ar pǝn sheti ghon hauya rop na mukka kan ba'i pa'i tu'i bom kǝ Yam kǝni, ama kǝ ri kǝ tu'i gǝs ra lasi gip muri myakana?&gt;&gt; 21 Ama bom kǝ Yam tu Yesu ba shirǝm denewo dli gǝs ni. 22 Den kaar kǝ tli gǝska gip mǝshi mbarǝm ni mir mǝn kulci kar ti dami argon tu tǝ yari gwa. Kano wu ngǝsh wur den shirǝm kǝ Yam kan ra na rǝshi na shirǝm ju Yesu yari gwa.
23 Nan Yesu ra gip bǝn Urshalima wokoci kǝ Nyel Jikat Bǝdlabǝno, ar ni mbarǝm na womti shin bar kǝ dlǝkǝntǝn ju tǝ den pi gwa kan wu ngǝsh wur den ti.‡ 24 Ama Yesu ne dli den wur da'a, domici tǝ mom mbarǝm kup. 25 Tǝ pa ndu dǝ mbarǝm yari ti argon den nya mbarǝm da'a, domici tǝ mom argon tu gip mbatl kǝ ko gonge mbarǝm gwa.
* 2:6 Bar kǝ galan hauya nǝm na kutl ko lita hauya nantam. † 2:17 Zabura 69.9 ‡ 2:23 sun gǝsi