7
Argon tu ba li dǝmi dlǝran kǝ mbarǝm ka gwa
1 Mǝn Parise na mǝn kulci mbarǝm den kulci kǝ Musa jen kan tli tor Urshalima dom wur kar Yesu. 2 Ar ni wu shin mir mǝn kulci kar ti den ci fingal na am kan ra dlǝran da gwa, wu ho am da'a ituwi. 3 Munju kan gip mǝn Parise na kup mǝn Yahuda ba ci fingal da'a se wi ni wu ho am gǝzǝnka den kopi argon tu kǝ cina gǝzǝn wule wu kop gwa. 4 Wi ni wu za kǝ ba bar pǝt wu pal rǝn bom kawo, wu ci fingal da'a se wi ni wu ho wur kakani. Bar jen ra na womti kan wu zam untun ba pi kan wu kop gwa, wule ga ho'i gal tle male, tat nge male, na ba shoti male.*
5 Ar ni mǝn Pariseyi na mǝn kulci mbarǝm den kulci kǝ Musa ngen momi kar ti wu wule, &lt;&lt;Unun kem mir mǝn kulci kar ki ba dǝm na kopi bar ju kǝ cina gǝmi wule mǝ kop gwa da'a nan wu ci fingal na am ju kan dlǝran ni ar ra da gwa?&gt;&gt;
6 Yesu nǝmi wur tǝ wule, &lt;&lt;Kǝn mǝn se mbarǝme! Dlat ni Ishaya yari shirǝm kan ɗǝl sur kar Yam den kǝn kandatu ar ra na rǝshi gwa'e,
&lt;Mbarǝm juwo wu ɗǝɗa'ǝm ni na bi gǝzǝni,
ama mbatl gǝzǝn dlyamka namǝni.
7 Wu botem ni katl,
nan kulci gǝzǝno bar ju nya Mbarǝm wule dǝ pi gwa ni.&gt;
8 Kǝ za pi argon tu Yam wule dǝ pi gwawi, kǝn den kopi bar ju kan nya mbarǝm ni wule dǝ pi gwa.&gt;&gt;
9 Ar ni tǝ pa wul wur'e, &lt;&lt;Na ho bi, kǝ mani za'i kopi argon tu kan Yam ni wule dǝ pi gwa den bi kopi bar ju kori gin wule kǝ kop gwa! 10 Domici Musa wule, &lt;Bi nartǝn be na nǝna gi,&gt; kan &lt;Muntu kup kan zage bas ko naso, dǝ ri ti eka.&gt; 11 Ama kǝ wule mbarǝm baa wul bas ko nas wokoci tu wu ndu bar kar ti gwa'e, &lt;Argon tu kan aa ne in am ra nariwo a tare a bi Yam kawi.&gt; 12 Tǝp untuwo, kǝ kem tii'i ne am ga bas na nas da'a ituwi. 13 Ra untuwo, kǝ pali shirǝm kǝ Yam dǝmka wop den bi kopi al'ada ju kǝ kulci mimir gin gwa. Untu ni es kǝ pi den bar na womti.&gt;&gt;
14 Kano Yesu ba pa la bi womti mbarǝmi kar ti tǝ wul wur'e, &lt;&lt;Kumǝn ni, ko gonge gini, kan kǝ mom ni muntu. 15 Argon tu kan ba te gip mbarǝm tǝp bi ni ba li tika da'a, ama argon tu kan ba ɗǝl ter gip mbarǝm gwa ni ba li mbarǝmka cina dǝ Yami. 16 (Muntu kup kan ra na kǝm kǝ kumiwo na tǝ kumi.)†&gt;&gt;
17 Nan tǝ za womti mbarǝmiwo ar ni tǝ te gip bomi, mir mǝn kulci kar ti ngen momi gǝs kǝ kolɗa bi tu. 18 Ar ni tǝ nǝmi wur tǝ wule, &lt;&lt;Kǝn ma kǝ hol ni momi ya? Kǝ mom ni'e argon tu kup ba te gip mbarǝm tǝp kaariwo ar baa mani li mbarǝmka da'i da'aya, 19 domici gip mbatl gǝs ni ar ba su da'a ama gip tu gǝs ni, kan ar pa ɗǝlka gip dli gǝsi.&gt;&gt;(Gip shirǝm tuwo Yesu yari ni'e kup bar kǝ ciwo dlǝran ni ar ra.)
20 Tǝ ci cina na shirǝm tǝ wule, &lt;&lt;Argon tu kan ba ɗǝl tor gip mbarǝm gwa ni ba li mbarǝm ka. 21 Domici tor gip mbatl kǝ mbarǝm ni wani damtǝn ba ɗǝli, wani damtǝn wule ga holi nǝmi gami, mure, ri mbarǝm eka, muri na mǝtli ko na moni kaari, 22 te ger den bar kǝ mbarǝme, ngarci, setǝne, ndu'i kumi tǝmi kan ra na sham gipi da'a, ghuve, li gami, giɓǝr gami, na kǝdlǝm pitǝne. 23 Munju wani bar ju kupo tor gip mbatl kǝ mbarǝm ni ba ɗǝli, wi ni ngap wu li mbarǝmka.&gt;&gt;
Ngǝshtǝn den Yam kǝ nagǝr goni
24 Nan Yesu za lasiwo, ar ni tǝ ndara atl kǝ Taya na Sidon. Tǝ te gip bom goni ama tǝ ndu ba dǝ murgon mom da'a. Ama kup na untu tǝ ghun kar mbarǝm da'a. 25 Nagǝr gon kan nya gǝs nye mǝtli den ta ndotǝn na dun itǝro, na kumi shirǝm den Yesuwo, ar ni tǝ ɗir nda cina da ti. 26 Nagǝr mǝriwo mǝn Hellas ni, gǝri kǝ gip atl kǝ Finiks gip Siriya. Ar ni tǝ lir Yesu den tǝ ɗǝli dun itǝrika gip nya gǝs nye mǝtli.
27 Yesu wul ti'e, &lt;&lt;Naa dǝ mimir ci ar kǝm wur kakani. Ar ndari dǝ pǝn fingal kǝ mimir dǝ bi yer‡ da'a.&gt;&gt;
28 Ama nagǝri nǝmi ti tǝ wule, &lt;&lt;Babomi, untu ni ar ra, ama yer ma wu zam wu ci mir roɓǝs fingal ju ba nda sur den tebǝr kǝ mimir gwa.&gt;&gt;
29 Ar ni Yesu wul ti'e, &lt;&lt;Den argon tu kǝ yari tuwo, pal gi rǝn bomka, dun itǝri za nya giwi.&gt;&gt;
30 Nagǝr mbarǝmi ndara bomo ar ni tǝ zam nya gǝs ɓom den bamuri, dun itǝri ɗǝlka gip tiwi.
Yesu warke bebe kan ngubbi ni gwa
31 Ar ni Yesu za kǝti atl kǝ Tayaka kan tǝ kop gip Sidon, tǝ su bi ɓula kǝ Galili na gip kǝti atl kǝ Dikapolis. 32 Barta ni mbarǝm jen ɗiri ti gon kan bebeni tǝ mani shirǝm da'a gwa, kan wu lir Yesu kǝ dǝ tǝ ne am den ti.
33 Ar ni Yesu dǝl kurmayi markǝm las tu mbarǝm ra da gwa, kan tǝ kem mir yasa gǝs su kǝm dǝ mbarǝmika. Ar ni tǝ bǝse mo'ǝm kan tǝ taɓe lǝka kǝ mbarǝmi. 34 Tǝ la gam yami kan tǝ dǝl bar shukutǝni kan tǝ wul mbarǝmi'e, &lt;&lt;Etpata!&gt;&gt; Muntu gip bi kǝ Aramekwo ar ba pi nupi'e &lt;&lt;Ɓuli!&gt;&gt; 35 Na yari untuwo ar ni kǝm kǝ mbarǝmi ɓuli, kan lǝka gǝs ba pǝtli, kan tǝ nǝm shirǝm hoyi. 36 Ar ni Yesu dǝli wur kǝm den ba wu yari murgon shirǝm tu da'a, ama na dǝli wur kǝmo, ar ni wu ci cina na yari shirǝmi. 37 Mbarǝm ba pi ta nǝmi bi na ame, wu wule,&lt;&lt;Tǝ pi ko onu kor! Ar tu ma tǝ kem munju ba mani kumi shirǝm da'a na ngup bi kǝ shirǝmi.&gt;&gt;
* 7:4 Kor rǝshi tulankuri jen na amo rǝsh'e &lt;&lt;har na bamuri&gt;&gt;. † 7:16 Kor rǝshi tǝlankuri jeno wu ra na aya kǝn da'a ‡ 7:27 Yere: Kup muntu mǝn Yahuda ni dawo, wu pǝn tini wule yere.