7
Yesu warke zher kǝ bar mǝn bi utu
1 Kan Yesu pa'i yari kup argon tu kan tǝ ndu tǝ yari mbarǝmo, ar ni tǝ ndara Kaparnahum. 2 Zher kǝ bar mǝn bi utu kǝ Roma den kumi dli, tǝra bi dǝ mǝshtǝni. Bar mǝn bi utu kǝ Romayi ba ndu zher gǝsi nari. * 3 Nan tǝ kum'e Yesu rawo, ar ni tǝ kar kiri kǝ mǝn Yahuda, wu lir ti tǝ ɗir warke zher gǝsi. 4 Kiri yi lir Yesu hoyi, wu wule, &lt;&lt;In murgon ra kan ba ndu ne am rawo, mbarǝm tu ni. 5 Tǝ ndu mbarǝm gǝmi nari, tini ma tǝ tu'i mi bom kumi shirǝm kǝ Yami.&gt;&gt; 6 Kan Yesu ba kop wuri, tǝ dlyam na bom tu kan wuriwi da gwa, ar ni bar mǝn bi utu tu kar berǝm gǝs jen rǝnka, tǝ wul ti'e, &lt;&lt;Babomi, ba kǝ ghun gam gi kǝ ɗirtǝn da'a, amo a kǝm kǝ ɗir lastu kan a dǝm gwa da'a. 7 Amo a pali gam gǝn argonni da'a nan a ri kar ki gwa. Untuwo, shirǝme, zher gǝn ba warke. 8 Ami ma am dǝ jenni ami ra, na mǝn bi utu karǝmi, a wul muntu'e, &lt;Rǝka,&gt; Kan tǝ ri, gon ngapo, &lt;Ɗiri&gt;, Kan tǝ ɗiri, a pa wul zher gǝni'e, &lt;Pi bar kǝni&gt;, Kan tǝ pi.&gt;&gt;
9 Nan Yesu kum untuwo, ar ni tǝ nǝm bi na ame, kan tǝ bal ti rǝn den womti mbarǝm ju kan den kopi gǝs gwa, tǝ wule, &lt;&lt;A yari ine, ko gip Isra'ila a zam mǝn la'i Yam mbatl wule muntu wi da'a!&gt;&gt; 10 Nan munju kar wuri pal rǝn bomkawo, arni wu zam zheri warke wi.
Yesu tli nya nagǝr tu kan bakos mǝshi tika gwa.
11 Ar ri dlyam wi da’a, ar ni Yesu ndara gip bǝn goni, muntu ba wul ti'e Nayin gwa, mǝn kopi gǝs na mbarǝm na womti ndara nan ti. 12 Tǝ mbi kosak na bǝdlabǝn tetǝn gip bǝni ituwi, arni tǝ zam mbarǝm pǝn mǝshi mbarǝm ɗirwi, tini nǝm den nase, bakos gǝs mǝsh kawi pa'e. Mbarǝm na womti la ti tǝpe. 13 Nan Yesu shin tiwo, guna ci ti den ti, arni tǝ wul ti'e, &lt;&lt;Za kulu.&gt;&gt;
14 Arni tǝ isha ti teka, tǝ taɓe bar kǝ pǝni mǝshi mbarǝmi, munju den pǝni ngapo kan wu dlǝr kǝ ba lasi. Kan Yesu ba wule, &lt;&lt;Nye moni, a wul ki'e kǝ tlyami!&gt;&gt; 15 Ar ni mǝshi mbarǝmi tlyami tǝ dǝm njon, kan tǝ nǝm shirǝmi! Yesu ta ti am dǝ mǝn gǝri gǝsi.
16 Ar ni bǝrti nǝm wur kup gǝzǝn na nari, arni wu nǝm ɗǝɗa Yami, kan wu wule, &lt;&lt;Bar mǝn shirǝm na Yam mbira kar mi wi, sekǝno Yam mom na mbarǝm gǝs wi.&gt;&gt; 17 Shirǝm den argon tu Yesu pi gastuwo ar ri kup atl kǝ Yahudiya na atl ju kano ra markǝmi gwa.
Yesu na Yohana mǝn Batisma
18 Mir mǝn kulci kar Yohana mǝn Batisma yari ti kup bar ju kan pi gwa. 19 Ar ni Yohana labi mir mǝn kulci kar ti mbarǝm rop, tǝ kar wur ri kar Babomi ka, tǝ den ndu'i'e tǝ momi ti ni'e mǝn surtǝn tu ya, ko dǝ wu ɓut zuti. † 20 Nan mbarǝm ju mbu bar kar tiwo, wu wul Yesu'e, &lt;&lt;Yohana mǝn Batismani kar mi kar ki, tǝ ndu'e tǝ momi, &lt;Ki ni'e mǝn surtǝn tuya, ko mǝ ɓut zuti?&gt;&gt;&gt;
21 Gip wokoci yi, ar ni Yesu warke mbarǝm na womti munju kan den kumi dli, na arjen ju den ghuni gǝzǝn gwa, na mǝn dun itǝri. Kan tǝ bi ger tabi na womti. 22 Arni tǝ wul wur'e, &lt;&lt;Ri yarini Yohana argon tu kǝ kum kan kǝ shin gwa. Tabi den shini bari, munju kan na asǝm da'a wu den desi, mǝn ndǝcci den zami warketǝne, munju kan ba kum da'a wu den kumi, mǝshi mbarǝm den tlyamtǝn lasi, munju am ri wur kar da'a den kumi wazu zo shirǝm kǝ Yami. 23 Albarka ra den muntu kan pat asǝmka na sun gǝn da gwa.&gt;&gt;
24 Kan mǝn kartǝn kǝ Yohana ndarawo, ar ni Yesu shirǝm na womti mbarǝmi den Yohana, tǝ wule, &lt;&lt;Kǝri gip lǝp kǝ shini unu? Jir jukan itǝr ba jiti gwaya? 25 Dawo, unun ri ine? Mbarǝm mǝn la'i bar lulura? Shinni! Munju ba la bar lulur, na dǝmi kǝ kumi tǝmiwo, gip bom kǝ gunni wura. 26 Untu da'a, kǝ ri ni kǝ shini unu? Mǝn yari shirǝm kǝ Yam na? Untuni, a yari i'ne, tǝ man mǝn yari shirǝm kǝ Yami. 27 Ti ni'e muntu rǝsh den ti gwa'e, &lt;Aa kar nye mǝn kartǝn bar gǝn cina da'i, muntu kan baa kǝrkǝmi'i guntǝp gi gwa.&gt;
28 A yari ine, gip munju kan mǝtli gǝriwo, gon ra kan man Yohana nartǝn gwa da'a. Kup na untu, muntu kan'e heli gip mulki kǝ Yamo, tǝ man ti nartǝni.&gt;&gt; 29 Nan mbarǝm kup na mǝn nǝmi wurpi bom kum untuwo, ar ni wu nǝm'e Yamo mǝn pitǝn korni, domici Yohana pi wur batisma wi. 30 Ama Parisawa na mǝn kulci mbarǝm shirǝm tu kan Yam bi Musa gwa, nge argon tu Yam ba ndu nan wur gwa, domici wu nge dǝ Yohana pi wur batisma. 31 &lt;&lt;Na unun a ngash mbarǝm kǝ zhan kǝni, imni wura? 32 Wule mimirni wura, munju ba dǝm kǝ ba bar pǝt gwa, wu labi ezǝn, wu wule, &lt;Mǝ hori in mǝzhele, kǝ dlar da'a, mǝ la utu bomi, kǝ kul da'a.&gt;
33 Ar tu Yohana mǝn batisma ɗiri, tǝ ci burodi da'a, tǝ tla mati shambǝr da'a, kǝ pal kǝ wule, &lt;Tǝ mǝn itǝr ni.&gt; 34 Nya Mbarǝm ɗir tǝ ci tǝ tla, kǝ pal kǝ wule, &lt;Bar mǝn ci, bar mǝn tle, berǝm kǝ mǝn nǝmi wurpi bom na mǝn warwat pitǝne.&gt; 35 Kup na untu, munju kan nǝm hikima kǝ Yam tor gip mbatl gǝzǝno, pitǝn gǝzǝn ba gode'e hikimayi'e ge shirǝmi.&gt;&gt;
Nagǝr mǝn wani pitǝn shoti mir den kar asǝm kǝ Yesu
36 Ba Parise gon la tibi kǝ ci bar kǝ ci. Ar ni tǝ ri bom da ti, tǝ dǝm kǝ ba ci fingali. 37 Kan nagǝr gon muntu ba pi ho pitǝn da gwa, kum' e Yesu den ci bar kǝ ci rǝn bom dǝ Ba Parise ka, kan tǝ ɗir na zo mbun let mir mǝn tǝmi kasǝri. 38 Tǝ dlǝr kar da ti, kǝ ba kar asǝm gǝsi tǝ den kulu. Ar ni lun gǝs shot den kar asǝm gǝsi, tǝ sarka na ta gam gǝsi, tǝ nǝm ɓopi, kan tǝ bǝrkeka na mir mǝn tǝmi kasǝri.
39 Gip untuwo, nan Ba Parise tu kan la ti bi shin untuwo, ar ni tǝ dam ti gip mbatl gǝsi, tǝ wule, &lt;&lt;Mbarǝm kǝno mǝn shirǝm na Yamni haro, ti mom unu nagǝr ni'e muntu kan ba ne am den ti gwa, ar tu ti mǝn ho pitǝn ni da'a.&gt;&gt;
40 Yesu nǝmi ti, tǝ wule, &lt;&lt;Saminu, a ndu shirǝm nan ki.&gt;&gt; Ar ni tǝ wul ti'e, &lt;&lt;Malam, yari.&gt;&gt; 41 Yesu wul ti'e, &lt;&lt;Mbarǝm gon ba kop mbarǝm rop wurpi, nǝmo wurpi zangu nantam kǝ zinariya, nǝm ngapo hauya rop na kutl. ‡ 42 Nan wu mani ɓatli dawo, ar ni tǝ za'i wurka kup gǝzǝn ropi. Gip wuro woni ba ndu ti mani?&gt;&gt; 43 Saminu nǝmi ti tǝ wule, &lt;&lt;Gip shini gǝno, muntu tǝ za'i ti narika gwa.&gt;&gt; Yesu wul ti'e, &lt;&lt;Kǝ yari dlat.&gt;&gt;
44 Nan tǝ bali ger kar nagǝriwo, tǝ wul Saminu'e, &lt;&lt;Kǝ shǝn nagǝr tuya, a ter gip bom gi kǝ bin mal ho'i kar asǝm da'a, tǝwo tǝ shot lun gǝs den kar asǝm gǝni, tǝ sarka na ta gam gǝsi. 45 Kiwo kǝ ɓopǝn da'a, tiwo, tun nan a tero, tǝ za ɓopi kar asǝm gǝn da'a. § 46 Kǝ shotim mir den gam da'a, tiwo, tǝ shotin mir mǝn tǝmi kasǝr den kar asǝm gǝni. 47 Ra untuwo, a yari'i, wani bar ju tǝ piwo kup pǝni ti kawi, ar ni kem tiwo tǝ pi ndutǝn nari. Ama muntu pǝni ti nye heli wani pitǝnkawo, ndutǝn njem ni tǝ pi.&gt;&gt;
48 Ar ni tǝ wul nagǝr mǝri'e, &lt;&lt;Pǝni'i wani pitǝn gi kawi.&gt;&gt; 49 Munju den ci nan tiwo, wu wul ezǝn'e, &lt;&lt;Muntuwo woni'e ti, mǝn pǝni wani pitǝnkawe?&gt;&gt; 50 Ar ni Yesu wul gǝri'e, &lt;&lt;La'i Yam mbatl gi ɗǝli iwi, ndara na ghol mbatli.&gt;&gt;
* 7:2 Mǝn Yahuda na mǝn bǝni jen ma wi nǝra gǝs Bar bǝn kǝ Roma. † 7:19 Muntu wu ɓutiwo tini’e Almasihu ‡ 7:41 Zinariya: Wurpi kǝ mǝn Romani, muntu kan an ri wurpi mbap kǝ mbarǝm kǝ pǝt nǝm gwa. § 7:45 Ɓopi: Gip al’ada kǝ mǝn Yahudawo ɓopi gǝskǝme ko goshiwo ar ba nune shirmitǝnni na ghol mbatli.