16
Ngeni alama
(Mar 8.11-13; Luk 12.54-56)
1 Mǝn Parise na mǝn Sadukiya jen ɗir kar Yesu kǝ dǝ wu gode ti, ar ni wu lir ti, den tǝ pi wur bar kǝ nǝmi bi na am kan ba gode'e sur yam ni tǝ ɗǝl gwa. 2 Yesu nǝmi wur tǝ wule, &lt;&lt;Sit ni pi kan Yam ba zil kawo, kǝ wule, &lt;bǝni baa mbuni.&gt; 3 Kǝ cigǝni kǝn ni, kǝ shin yam ni zilka, kan dun yam ni tli toro, kǝ wule, &lt;Sekǝno ghon baa nda.&gt; Kǝ mani momi kanda kǝ pitǝn kǝ to yamka, ama kǝ mani momi kanda kǝ pitǝn kǝ zhan kǝn da'a. 4 Kǝn zhan mǝn ɗasi tu'e na mǝn nge Yami, kǝn den ngeni dǝ pi in bar kǝ nǝmi bi na ame, ama ko nǝm baa pi in bar kǝ nǝmi bi na am da'a, se bar kǝ nǝmi bi na am kan zam Yunana gwa.&gt;&gt; Ar ni Yesu ndara.
Yisti kǝ mǝn Parise na mǝn Sadukiya
(Mar 8.14-21)
5 Nan mir mǝn kulci kar Yesu jǝkati te bi shidi bar ta kawo, ar ni wu mom'e wu mǝsǝn pǝni bǝredi ka. 6 Ar ni Yesu wul mir mǝn kartǝn gǝs'e, &lt;&lt;Ngup kǝn ni, kǝtǝri ni yisti kǝ mǝn Parise, na kǝ mǝn Sadukiya.&gt;&gt;
7 Ar ni wu shirǝm na ezǝn wu wule, &lt;&lt;Ko nan mǝ ɗir na bǝredi da'i gwa ni?&gt;&gt;
8 Ama nan Yesu mom'e wu den bali gip dlom gǝzǝno, ar ni tǝ wul wur'e, &lt;&lt;Kǝn mǝn kali ngǝshtǝn den Yami! Unun kem kǝn den damtǝn den fingalu? 9 Kǝkǝn ma kǝ mom wi diya? Kǝ mǝsǝni ni ka na mbarǝm zangu nantam (5,000) ju kan a bi wur fingal kǝ bǝredi nantam gwaya? Roɓǝsi ju sawo, laa'i shar mǝnen kǝ dom we? 10 Ko mbarǝm zangu wupse (4,000) ju kan a bi wur fingal kǝ bǝredi nyingiwo, shar mǝne ni kǝ dom kǝ roɓǝsi kan sa gwa wu? 11 Unu arin kem har kǝkǝn kǝ mom dawu? Kǝ shin wule den fǝngal ni a shirǝma?&gt;&gt; A yari in ra, &lt;&lt;Kǝtǝri ni yisti kǝ mǝn Parise na kǝ mǝn Sadukiya.&gt;&gt;
12 Ar ni mir mǝn kulci kar ti mom'e, den yisti kǝ bǝredi ni tǝ den shirǝm da'a, ama den wu kǝtǝri kulcitǝn kǝ lar kǝ mǝn Parise na kǝ mǝn Sadukiya ni tǝ den shirǝmi.
Bitǝrus bi seda den'e Yesu ni'e Almasihu
(Mar 8.27-30; Luk 9.18-21)
13 Nan Yesu na mir mǝn kulci kar ti mbu bar kǝti atl kǝ Kaisariya kǝ Filibiwo, ar ni tǝ tambe mir mǝn kulci kar ti tǝ wule &lt;&lt;Woni mbarǝm ba wul Nya mbarǝm we?&gt;&gt;
14 Ar ni wu nǝmi ti wu wule, &lt;&lt;Jen ba wule, ki Yohana mǝn pi batǝsma ni, jen eso wu wule, ki Iliya ni, jen ngapo wu wule ki Irimiya ni, ko gon gip mǝn yari shirǝm kǝ Yami.&gt;&gt;
15 Ar ni Yesu wul wur'e, &lt;&lt;Kǝn ngapo, kǝ wul ni'e ami woni we?&gt;&gt;
16 Ar ni Simon Bitǝrus nǝmi ti, tǝ wule, &lt;&lt;Ki ni'e, Almasihu Nya Yam mǝn ge mbatli.&gt;&gt;
17 Yesu nǝmi ti, tǝ wul ti'e, &lt;&lt;ki mǝn albarka ni, Simon nya Yunana, mbarǝm ni gode'i momi bar tu da'a, ama Ban kǝ to yam ka ni ɓuli'i. 18 A yari'i ka, ki ni'e Bitǝrus, ki ni'e tat tu kan aa tu domtǝn kǝ mǝn kopi dene, muntu kan mǝshtǝn baa nǝ ra na iko dene dagwa. 19 Aa bi'i bar kǝ ɓuli mulki kǝ to yamka, argon tu kǝ dar bi dene sur atlo ar ba dǝm argon tu tare dar bi dene to yam kagwa, eso argon tu kǝ pǝtlka sur atlo, ar dǝm na pǝtli ni ar ra to yamka.&gt;&gt;
20 Ar ni Yesu dǝli mir mǝn kulci kar ti kǝm hoyi den ba wu yari murgon'e ti ni'e, Almasihuyi da'a.
Yesu yari kanda kǝ mǝshtǝn gǝsi
(Mar 8.31—9.1; Luk 9.22-27)
21 Gasi ni Yesu pare yari mir mǝn kulci kar ti den'e, ar nǝm ti te yarka tǝ te Urshalima, tǝ kum dli na ko gonge kumi dli am dǝ kiri kǝ mǝn bǝn na kiri firist na mǝn kulci mbarǝm doka kǝ Musa kan dǝ ri ti eka, den pǝt kǝ myakano dǝ tli ti na ge mbatl esi. 22 Ar ni Bitǝrus la tǝ bi markǝme, tǝ matl ti tǝ wule, &lt;&lt;Dǝ Yam saukake, babomi, untu ba pi nan ki da'a!&gt;&gt; 23 Ama Yesu bal ti den Bitǝrus tǝ wul ti'e, &lt;&lt;Tli karǝmka, Shetan! Ki tat pati asǝm ni karǝmi. Domici damtǝn kǝ bar kǝ Yam ra su mbatl da'i ka da'a se damtǝn kǝ bar kǝ mbarǝme.&gt;&gt;
24 Kan Yesu ba wul mir mǝn kulci kar ti'e, &lt;&lt;Kup muntu ba ndu kopi gǝno, ar nǝm ti te yarka, tǝ nge gam gǝs tǝ pǝn kin ɓatǝn* gǝs kan tǝ kopǝni. 25 Domici muntu kup ba ndu ga'i mbatl gǝso, tii holka. Ama muntu ba bi ge mbatl gǝs domici gǝno, tii zam ge mbatli. 26 Unun baa ɓite'i kin kǝ zam atl kundǝrǝndlip kan kǝ hol ge mbatl giwu? Ko unun kii mani bi den bi ge mbatl giwe? 27 Domici, Nya Mbarǝm baa sur na mir mǝn kartǝn kǝ Yam gip ɗǝɗatǝn kǝ Base, kan tǝ ɓatl ko gonge mbarǝm den bi argon tu tǝ pi gwa. 28 Ge shirǝm ni a yari ine, jen gip kin kan ra dlor ɗewo, wi mǝsh da'a, se wi ni wu shin surtǝn kǝ Nya Mbarǝm gip nartǝn gǝs kǝ gunye.&gt;&gt;
* 16:24 kin ɓatǝn Wokoci kǝ mǝn Romawo, muntu pi mur ko warwat pitǝn gon kan ndari dǝ ri ti ekawo, den kin ni ba ɓa ti.