8
Yesu warke mbarǝm mǝn ndǝcci
(Mar 1.40-45; Luk 5.12-16)
1 Nan Yesu ɗǝl sur den tlǝndǝro, ar ni mbarǝm na womti kop ti kaari. 2 Ar ni mbarǝm gon mǝn ndǝcci ɗir ngus cina da ti, kan tǝ wule ti'e, &lt;&lt;Babomi kini kǝ ndu'o, ki palim dlǝran lasi.&gt;&gt;
3 Yesu ta am gǝs ti taɓe mbarǝmi, kan tǝ wule, &lt;&lt;A ndu kǝ dǝm dlǝran.&gt;&gt; Ar ri kǝtigon da'a, arni ndǝcci gǝs pa'i. 4 Ar ni Yesu wul ti'e, &lt;&lt;Ɓashini, ba kǝ yari murgon argon tu kan pi gwa da'a, ama mbǝri, ri kar liɓa kǝ Yam ju wu shin ki, kan kǝ bi wur ɓatltǝn tu kulci kǝ Musa yari dǝ kǝ bi gwa, ar ni mbarǝm kup ba mom'e kǝ warke wi.+&gt;&gt;
Ngǝshtǝn den Yam kǝ bar mǝn bi'utu
(Luk 7.1-10; Yoh 4.43-54)
5 Nan Yesu te gip bǝn kǝ Kaparnahumo, arni bar mǝn bi'utu kǝ Roma gon ɗir kar ti, tǝ lir ti kǝ dǝ tǝ ne ti am ra. 6 Tǝ wule, &lt;&lt;Babomi, nye mǝn pim mbap gǝn ra rin bomka ɓom, itǝr tle ti dlika, tǝ den kumi dli.&gt;&gt;
7 Yesu wul ti'e &lt;&lt;Aa ri warke ti.&gt;&gt;
8 Ama bar mǝn bi'utuyi bali ti tǝ wule, &lt;&lt;Babomi, a kǝm'e kǝ ri bom da'ǝm da'a. Ama pi shirǝm katl, nye mǝn mbap gǝn ba pal lau. 9 Domici ami ma gǝsi dǝ gon ni ami ra, na mǝn bi'utu jen gǝsi da'ǝmi. A wul gon'e, &lt;Rǝka,&gt; kan tǝ ri, gon eso a wul ti'e, &lt;Ɗiri&gt; kan tǝ ɗiri. A wul zher gǝn'e, &lt;Pi nankǝni,&gt; kano, tǝ pi.&gt;&gt;
10 Nan Yesu kum untuwo, arni tǝ nǝm bi na ame. Kan tǝ wul mǝn kopi kar gǝs'e, &lt;&lt;Na ho bi ni a yari ine, a taɓe zami murgon gip Isra'ila na ngǝshtǝn den Yam na ndǝrtǝn wule kǝ mbarǝm kǝn da'a. 11 A yari ine, jen na womti mǝn ngǝshtǝn den Yam wule muntu baa ɗǝl ɗǝr tor gabǝs na sur yemma wu dǝm kǝ ci nyel na ga kori gǝmi Ibǝrahim, Ishaku, na Yakubu gip dǝmi kǝ Yam gun gǝzǝni. 12 Ama mǝn Israila kan ndari wu zam dǝ Yam dǝm gun gǝzǝn kan nge gǝzǝno, baa la wur gip bar dǝmǝni, las tu kan wi kul na ngǝngash shine.&gt;&gt;
13 Ar ni Yesu wul bar mǝn bi'utu kǝ Romayi'e, &lt;&lt;Ndara, ba pi'i den kandatu kǝ ngǝsh ki den Yam gwa.&gt;&gt; Ar ni mǝn pi mbap gǝsi warke gip wokoci tu wu shirǝm gwa.
Yesu pǝni kumi dli nya kon kǝ Bitǝrus ka
(Mar 1.29-34; Luk 4.38-41)
14 Nan Yesu te gip bom kǝ Bitǝruso, ar ni tǝ shin nakon kǝ Bitǝrus ɓom, dli gǝs wi utuka. 15 Ar ni Yesu taɓe am kǝ nagǝr mǝri, kan wi utu kǝ dliyi ba za ti. Kano nagǝr mǝri ba tlyam tǝ pi ti mbapi.
Yesu pǝni kumi dli mbarǝm na womtika
16 Nan sit piwo, ar ni ɗiri munju dun itǝr ba ghunwur gwa na womti kar Yesu. Na yari shirǝm ni katl tǝ ɗǝli wur dun itǝr gǝzǝnka. Kan tǝ warke munju den kumi dli gwa. 17 Tǝ pini muntu kǝ dǝ laa'i shirǝm kǝ Ishaya mǝn yari shirǝm kǝ Yam'e,
&lt;&lt;Na gam gǝs ni tǝ pǝni
mi kumi dli gǝmika,
kan tǝ ɗǝli bar ju
ba ɗiri holi kumi
tǝmi kǝ dlika.&gt;&gt;
Mǝn wultǝn'e wi kop Yesu
(Luk 9.57-62)
18 Gasi gon nan Yesu shin mbarǝm na womti gandǝl tiwo, arni tǝ wule dǝ pal te den kǝti bishidi kǝ bar ɓula'i ka. 19 Kapǝn wu ndarawo, arni nǝm gip mǝn kulci mbarǝm den kulci kǝ Musa ɗir kar ti, tǝ wule, &lt;&lt;Ba mǝn kulci, aa kop ki las tu ki ri kup gwa.&gt;&gt;
20 Ama Yesu bali ti'e, &lt;&lt;Yer lǝp ra na shu gǝzǝni, kan ga yatl ra na bin gǝzǝni, ama ami Nya Mbarǝm ra na las tu tǝ mur gwa da'a.&gt;&gt;
21 Ar ni gon gip mir mǝn kulci kar ti wul ti'e, &lt;&lt;Babomi, za'ǝm kakani, kǝ dǝ a ri bom a kap ban.&gt;&gt;
22 Ama Yesu wul ti'e, &lt;&lt;Kopǝni, za mǝshi mbarǝm gip ruhu wu kap ezǝn mǝshi mbarǝme.&gt;&gt;
Yesu matl itǝr mǝn ndǝrtǝni
(Mar 4.35-41; Luk 8.22-25)
23 Nan tǝ te gip kungulǝn jikat malo, arni mir mǝn kulci kar ti kop ti. 24 Wule gip jipkǝr gere, nan wu ra den gam malo, arni bar dun yam tli gip bar ɓula'i, kan ba tatl tor gip kungǝlǝn jikat mali. Ama Yesu den nde umuri. 25 Ar ni mir mǝn kulci kar ti ri putu tika, wu wule, &lt;&lt;Babomi, ɗǝlimi! Mǝ ri kǝ mǝshtǝn wi!&gt;&gt;
26 Tǝ nǝmi wur'e, &lt;&lt;Unun kem bǝrti nǝm kǝnka naar untuwu, kǝn mǝn heli ngǝshtǝn den Yami?&gt;&gt; Arni tǝ tlyam kan tǝ matl itǝr na zap mali kan lasi kup ba sa shot.
27 Ar ni mir mǝn kulci kar ti nǝm bi na ame, kan wu wule, &lt;&lt;Unu badǝr mbarǝm ni'e muntuwe? Ga itǝr na zap mal kup ba kop shirǝm gǝsi!&gt;&gt;
Yesu warke mǝn zhe'e
(Mar 5.1-20; Luk 8.26-39)
28 Nan tǝ cwat gip kǝti bar ɓula'i gip atl kǝ mǝn Garasinawo, ar ni mǝn zhe'e jen rop ɗǝl ter gip gambici'e wu zam ti. Wu dǝmka bar kǝ bǝrtiwi har murgon ba'i mani kopi tǝp lasi da'a. 29 Ar ni wu la yar wu wule, &lt;&lt;Unun kǝ ndu nan miwu, Nya Yami? Kǝ ɗir ni kǝ dǝ kǝ kumi mi dli kapǝn dǝ wokoci piya?&gt;&gt;
30 Te cinaka njem nan wuro, alade jen ra na womti kan den le gǝzǝn gwa. 31 Arni dun itǝri lir Yesu, wu wule, &lt;&lt;Kini kǝ ɗǝli mikawo, za mi mǝ te gip alade mǝn womtitǝn ja.&gt;&gt;
32 Ar ni tǝ wul wur'e, &lt;&lt;Bǝrni!&gt;&gt; Kan wu ɗǝl gip mbarǝm mi wu te gip aladeyi, arni aladeyi yem sur bi tlǝndǝr na kǝtǝr wu su ro gip bar ɓula'i, wu mǝsh su gip malika. 33 Mǝn le aladeyi kǝtǝr te gip bǝnika, wu yari bar ju kup kan pi na mbarǝm mǝn dun itǝri gwa. 34 Mbarǝm kǝ bǝni kup ɗǝl ɗir kǝ dǝ wu mo na Yesu. Nan wu shin tiwo, arni wu lir ti dǝ tǝ za'i wur kǝti atl gǝzǝni.
+ 8:4 Lib 14.10.