21
Yesu pi bar kǝ dlǝkǝntǝn nǝmi kose
1 Den kaar kǝ untuwo, ar ni Yesu pa ɗǝl kar mir mǝn kulci kar ti bi bar ɓula kǝ Tiberiya.* Kandatu ar pi gwa ikǝni. 2 Siman Bitǝrus, Toma (kan ba la ti bi'e Nye ngumci† gwa), Natanayilu mbarǝm kǝ Kana gip atl kǝ Galili, mimir kǝ Zabadi, na mir mǝn kulci kar Yesu jen rop ra lasi nan wuri. 3 Siman Bitǝrus wul wur'e, &lt;&lt;A ri kǝ nǝmi kose.&gt;&gt; Ar ni nami mir mǝn kulci kar Yesuyi wule, &lt;&lt;Mǝn ma mii ri nan ki.&gt;&gt; Ar ni wu ndara kan wu to gip kungǝlǝn jikat male, ama gip gastawo wu nǝm argon da'a.
4 Kǝ bi cigǝniwo ar ni Yesu dlǝr den bishidi bar ɓula'i, ama mir mǝn kulci kar tiyi mani momi'e Yesu ni da'a.
5 Ar ni tǝ la wur bi tǝ wule, &lt;&lt;Mir moni, kǝn ra na kosa?&gt;&gt; Kan wu nǝmi ti wu wule, &lt;&lt;O'o.&gt;&gt;
6 Yesu wul wur'e, &lt;&lt;La ni bar kǝ nǝmi kos gin den am shimli kǝ kungǝlǝn jikat mali, kii nǝm jeni.&gt;&gt; Nan wu piwo, kan wu nǝm kos na womti har wu'i mbu dǝli bar kǝ nǝmi kosi tor gip kungǝlǝn jikat mali da'a.
7 Ar ni nye mǝn kulci tu Yesu ba ndu gwa wul Bitǝrus'e, &lt;&lt;Babom ni ca!&gt;&gt; Nan Siman Bitǝrus kum'e Babomno ar ni tǝ pǝn tutul dli gǝs tǝ la'i, (domici tǝ tuska wi den bi mbapi) kan tǝ nda su gip malika. 8 Nami mir mǝn kulci kar ti gip kungǝlǝnyi ɗiri, kan wu dǝl bar kǝ nǝmi kosi tor laa'i na kose. Rawo, wu dlyam na gam bishidi bar ɓula'i da'a, bar kǝ desi asǝm hauya kutl cet nantam (300) ni.
9 Nan wu ɗǝl tor gip maliwo, ar ni wu shin gǝzhin mǝn utu gon lasi, na kos dene, kan na bǝredi jeni. 10 Yesu wul wur'e, &lt;&lt;Ɗiri ni jen gip kos ju kan kǝ'i nǝm gwa.&gt;&gt;
11 Ar ni Siman Bitǝrus to gip kungǝlǝn jikat mali kan tǝ dǝl bar kǝ nǝmi kosi tor den bishidi. Laa'i na kiri kos gudǝli hauya nyingi na kutl cet myakan (153), ama kup na womtitǝn gǝzǝn juwo bar kǝ nǝmi kosi tlyatka da'a. 12 Yesu wul wur'e, &lt;&lt;Ɗir karye ni.&gt;&gt; Gon ra da'a gip mir mǝn kulci kar Yesuyi kan kǝrce kǝ wuli gǝs'e, &lt;&lt;Ki wo ni we?&gt;&gt; Nan wu mom'e Babom ni gwa. 13 Ar ni Yesu ɗir kan tǝ pǝn bǝredi tǝ bi wuri, kan tǝ pa pǝn kosi tǝ bi wuri. 14 Muntu ni'e ɗǝltǝn kǝ Yesu kǝ myakan kar mir mǝn kulci kar ti den kaar kǝ tlitǝn gǝs gip mǝshi mbarǝme.
Yesu shirǝm na Bitǝrus
15 Nan wu pa'i ci baro, ar ni Yesu wul Siman Bitǝrus'e, &lt;&lt;Siman nya Yohana, na ho bi kǝ ndu'ǝm man munju ya?&gt;&gt; Siman nǝmi ti tǝ wule, &lt;&lt;Aan, Babomi, kǝ mom'e a ndu ki.&gt;&gt; Yesu wul ti'e, &lt;&lt;Bi tǝm gǝn fingali.&gt;&gt;
16 Yesu pa ngen momi kar ti kǝ ropi tǝ wule, &lt;&lt;Siman nya Yohana, na ho bi kǝ ndu'ǝma?&gt;&gt; Siman nǝmi ti tǝ wule, &lt;&lt;Aan, Babomi, kǝ mom'e a ndu ki.&gt;&gt; Yesu wul ti'e, &lt;&lt;Ne ger den tǝm gǝni.&gt;&gt;
17 Yesu pa ngen momi kar ti kǝ bisi myakani, tǝ wule, &lt;&lt;Siman nya Yohana, kǝ ndu'ǝma?&gt;&gt; Ar ni ar ghun Bitǝrus domici bisi myakan ituwi tǝ ngen momi kar ti na wultǝn'e, &lt;&lt;Kǝ ndu'ǝma?&gt;&gt; Ar ni tǝ wul ti'e, &lt;&lt;Babomi, kǝ mom ko unu, kǝ mom'e a ndu ki.&gt;&gt; Yesu wul ti'e, &lt;&lt;Bi tǝm gǝn fingali. 18 Ge shirǝm ni a yari'i, nan kǝ'i ɗaliwo kǝ kem tutul dli gi kǝ ndara las tu kǝ ndu gwa, ama wokoci tu kǝ korsiwo kii ta am gi, kan dǝ murgon kemi'i tutul dli kan tǝ ri'i las tu kan kǝ ndu ritǝn da gwa.&gt;&gt; 19 Yesu yari ni untu kǝ dǝ tǝ gode wur kandatu Bitǝrus ba ri kǝ mǝshtǝn kan baa ɗǝɗa Yam gwa. Ar ni Yesu wul ti'e, &lt;&lt;Kopǝni!&gt;&gt;
20 Nan Bitǝrus bal tiwo, ar ni tǝ shin nye mǝn kulci tu kan Yesu ba ndu ti gwa ra den kopi gǝzǝni. (Ti ni'e muntu kan dǝm kosak na Yesu wokoci ci fingal kǝ Nyel Jikat Bǝdlabǝn gwa. Ti ni'e muntu kan ngen momi kar Yesu gwa tǝ wule, &lt;&lt;Babomi, wo ni ba ri kǝ bi gi kayi?&gt;&gt;) 21 Nan Bitǝrus shin tiwo, ar ni tǝ ngen momi kar Yesu tǝ wule, &lt;&lt;Babomi, im nu baa ndo na mbarǝm tuwe?&gt;&gt;
22 Yesu nǝmi ti tǝ wule, &lt;&lt;Ami ni a ndu tǝ dǝm ra ar ri paltǝn gǝn suro, unun ghun kiwe? Ki de kopǝni!&gt;&gt; 23 Yari untu kem shirǝm tu nga las gip mir mǝn kopi den'e nye mǝn kulci kar Yesu tu baa mǝsh da'a. Ama rawo ba'e Yesu wul ni'e tii mǝsh da'i da'a, ama tǝ wul ni'e, &lt;&lt;Ami ni a ndu tǝ dǝm ra ar ri paltǝn gǝn suro, unun ghun kiwe.&gt;&gt;
24 Ti ni'e nye mǝn kulci kar Yesu tu kan bi seda den bar ju, kan tǝ pa rǝsh gwa. Mǝ mom'e seda gǝs den Yesuwo untun ar ra.
25 Bar ra na womti kan Yesu pi gwa. Dǝ wule baa rǝsh ni kupo, a shin atl kundǝrǝndlip baa zam ba ne tǝlankur ju kan baa rǝsh gwa da'a.
* 21:1 Ɓula kǝ Galili, nǝm ar ni'e ɓula kǝ Tiberiya na bi kǝ mǝn Hellas † 21:2 Didimus (na bi kǝ mǝn Hellas) kup rop ju ba pi nupi'e ngumci