11
Mǝshtǝn kǝ Li'azaru
1 Mbarǝm gon mǝn sun Li'azaru ra den kumi dli. Ti mbarǝm kǝ Betanya ni, nye bǝn kǝ ga Maryamu na erǝm gǝs Marta. 2 Maryamu tu, muntu erǝm gǝs Li'azaru ra ɓom atl den kumi dliwo, nǝm ti ni'e muntu kan shoti mir den kaar asǝm kǝ Babom kan tǝ sarka na ta gam gǝs gwa. 3 Ar ni ga erǝm gǝs mir mǝtliyi kar bar den Yesu wu wul ti'e, &lt;&lt;Babomi, muntu kan kǝ ndu gwa ra den kumi dli.&gt;&gt;
4 Nan tǝ kum untuwo, ar ni Yesu wule, &lt;&lt;Kumi dli gǝs tu baa ri ga mǝshtǝn da'a. O'o, den bi ɗǝɗa Yam ni, kǝ dǝ Nya Yam zam ɗǝɗatǝn tǝp kar untuyi.&gt;&gt; 5 Yesu ba ndu Marta na ga erǝm gǝs Maryamu na Li'azaru. 6 Kup na untu, nan tǝ kum'e Li'azaru ra den kumi dliwo, ar ni tǝ dǝm gǝs las tu tǝra gwa kǝ muri rop ra.
7 Kan tǝ wul mir mǝn kulci kar ti'e, &lt;&lt;Mǝ pa pal ni gip atl kǝ Yahuda.&gt;&gt;
8 Wu wul ti'e, &lt;&lt;Ba mǝn kulci, ar dlyam wi da'a kan mǝn Yahuda ndu wu la ki na tat gwa, kup na untuwo kǝ ndu kǝ pa pal bartaya?&gt;&gt;
9 Yesu nǝmi wur tǝ wule, &lt;&lt;Awa kutl cet rop ni gip nde pǝt nǝm diya? Mbarǝm tu kup ba ɓom asǝm gip pǝto, tii pat asǝmka da'a, domici tǝ shin bar na cirtǝn kǝ den atl kǝni. 10 Ama muntu kup ba ɓom asǝm gip gas gwa ni ba pat asǝme, nan cirtǝn ra kar ti dagwa.&gt;&gt;
11 Nan tǝ yari muntuwo, ar ni tǝ ci cina tǝ yari wur'e, &lt;&lt;Berǝm gǝmi Li'azaru nde umur kawi, ama aa ri putu tika.&gt;&gt;
12 Mir mǝn kulci kar ti bali ti'e, &lt;&lt;Babomi, umur ni fa tǝ ndewo, tii kum tǝmi kǝ dli gǝsi.&gt;&gt; 13 Yesu ni den shirǝm den'e Li'azaru mǝsh kawi, ama mir mǝn kulci kar ti pǝn'e nde umur kǝ shukutǝn ni ti dene.
14 Ar ni tǝ yari wur ghon tǝ wule, &lt;&lt;Li'azaru mǝsh kawi. 15 Ar gholim mbatl domici gin nan ami ra lasi da gwa, kǝ dǝ kǝ ngǝsh kǝn den Yam ra. Ama mǝ rǝni kar ti.&gt;&gt;
16 Ar ni Toma (kan ba la ti bi'e nye Ngumci* gwa) wul nami mir mǝn kulci kar Yesuyi'e &lt;&lt;Mǝn ma mǝ su nǝka, kǝ dǝ mǝ mǝsh ni nan ti pa'e.&gt;&gt;
Yesu ni'e tlitǝn gip mǝshi mbarǝme na ge mbatli
17 Nan Yesu mbubaro, ar ni tǝ zam na momi den Li'azaru pi muri wupse na kapi wi. 18 Betanyawo kosak na Urshalima ni ar ra, bar kǝ mil rop†, 19 Mǝn Yahuda na womti ɗir wi kǝ kulu keti na ga Marta na Maryamu den mǝshtǝn kǝ erǝm gǝzǝni. 20 Nan Marta kum'e Yesu den ɗirtǝno, ar ni tǝ ɗǝl tǝ ri kǝ mbori gǝsi, ama Maryamu dǝm gǝs bomi.
21 Marta wul Yesu'e, &lt;&lt;Babomi, kira far ɗewo, erǝm gǝn ba ri kǝ mǝshtǝn da'a. 22 Ama a mom'e kǝkǝn ma Yam baa bi'i argon tu kup kǝ liri gwa.&gt;&gt;
23 Yesu wul ti'e, &lt;&lt;Erǝm gi baa tli ra esi.&gt;&gt;
24 Marta nǝmi ti'e, &lt;&lt;A mom'e ti tli ra es gas pa'i bar kup kan mǝshi mbarǝm baa tli ra na ge mbatl gwa.&gt;&gt;
25 Yesu wul ti'e, &lt;&lt;Ami ni'e tlitǝn kǝ mǝshi mbarǝm kan ami ni'e ge mbatli. Muntu kan ngǝsh ti demǝno, tii dǝm na ra na ge mbatli, ko ma tǝ mǝsh nika. 26 Muntu kan ra na ge mbatli kan ngǝsh ti demǝno, tii mǝsh da'a. Kǝ ngǝsh ki den muntu ya?&gt;&gt;
27 Marta wul ti'e, &lt;&lt;Aan, Babomi, a nǝm wi den ki ni'e Almasihu, Nya Yami, muntu kan ba sur gip atl gwa.&gt;&gt;
28 Nan tǝ pa'i yari muntuwo ar ni tǝ pal rin bomka kan tǝ la bi erǝm gǝs Maryamu markǝm tǝ wul ti'e, &lt;&lt;Ba mǝn kulci mbirawi, tǝ den ngeni gi.&gt;&gt; 29 Nan Maryamu kum muntuwo, ar ni tǝ tlyam na zhotǝn tǝ ri kar ti. 30 Ar dǝm'e Yesu mbubar gip bǝni wi da'a, ama tǝ'i las tu Marta mo nan ti gwa. 31 Nan mǝn Yahuda kan ra na Maryamu gip bom den damtǝn nan ti shin tǝ tlyam na zhotǝn kan tǝ ɗǝlo ar ni wu pǝn den'e tǝ rǝni kǝ ba gambǝci'i kǝ kulu lasi.
32 Nan Maryamu mbubar las tu Yesu ra, nan tǝ shin tiwo, ar ni tǝ nda atl cina da ti tǝ wul ti'e, &lt;&lt;Babomi, na dǝ wule ki ra far ɗewo, erǝm gǝn baa mǝshka da'a.&gt;&gt;
33 Nan Yesu shin ti den kulu, na mǝn Yahuda ju kan ɗir nan ti ma den kuluwo, ar ghun ti gip ruhu kan tǝ dam ti hoyi gip mbatl gǝsi. 34 Ar ni tǝ wule, &lt;&lt;Ako ni kǝ kap tiwe?&gt;&gt; Kan wu bali ti'e, &lt;&lt;Babomi, ɗir shini.&gt;&gt;
35 Ar ni Yesu kuli.
36 Ar ni mǝn Yahudayi wule, &lt;&lt;Shin kandatu tǝ ndu ti gwa!&gt;&gt;
37 Ama jen gip wur wule, &lt;&lt;Muntu kan ɓul ger kǝ batabi tu baa mani hane mbarǝm tu mǝshtǝn diya?&gt;&gt;
Yesu tli Li'azaru gip mǝshi mbarǝme
38 Nan Yesu ra gip damtǝn den mǝshtǝniwo, ar ni tǝ ri kar gambǝci'i. Gambǝci'iwo shu ni kan bor gip tat gwa kan ba le bisika na tat goni. 39 Yesu wul wur'e, &lt;&lt;Jirkǝt ni tatika markǝme.&gt;&gt; Ama Marta, erǝm kǝ mǝshiyi wule, &lt;&lt;Ama Babomi, kǝkǝno usuntǝn ni katl bani, domici muri gǝs wupse ituwi na mǝshtǝni.&gt;&gt;
40 Ar ni Yesu wule, &lt;&lt;A yari'i ni da'aya? E den ki ni kǝ la Yam mbatlo, kii shin ɗǝɗatǝn kǝ Yami?&gt;&gt;
41 Ar ni wu kutǝl tatika markǝme. Yesu tli ger yami, kan tǝ wule, &lt;&lt;Bǝba, a goode'i den kǝ kumǝni. 42 A mom'e kǝ kumǝn ko gigasi, ama a yari ni untu den bi kǝ munju kan dlor ɗegwa, kǝ dǝ wu nǝm den'e ki ni kǝ karǝmi.&gt;&gt;
43 Nan tǝ yari muntuwo, ar ni Yesu tli yar yam tǝ wule, &lt;&lt;Li'azaru, ɗǝl tori!&gt;&gt; 44 Ar ni mǝshi mbarǝmi ɗǝl tor, am gǝs na asǝm gǝs na ɓali na tutul ghumi mǝshi mbarǝme, na ba ger gǝs ɓali na tutule. Yesu wul wur'e,&lt;&lt;Pǝtl ni tutul ghumi mǝshi mbarǝm tuka kǝ za tǝni tǝ ndara.&gt;&gt;
Gudlumi kǝ ri Yesu eka
45 Ra untuwo, ar ni na womti kǝ mǝn Yahuda kan ɗir kǝ shirmi Maryamu shin argon tu Yesu pi gwa, kan wu ngǝsh wur den ti. 46 Ama jen gǝzǝn ri kar mǝn Parise kan wu yari wur argon tu Yesu pi gwa. 47 Ar ni kiri mǝn keri bar ju ɗiri Yam na mǝn Pariseyi la bi domtǝn kǝ mǝn tloyi shirǝm kǝ mǝn Isra'ila. Wu ngen momi wu wule, &lt;&lt;Ununu mii pi den muntu we? Ar tu mbarǝm tu den ta pi halama bar kǝ nǝmi bi na am na womti. 48 Mǝn ni mǝ za ti tǝ ci cina na untuwo, mbarǝm kup ba ngǝsh wur den ti, kan dǝ mǝn Roma ɗir nǝm atl gǝmika na Bom kǝ Yam gǝmi.&gt;&gt;
49 Ar ni nǝm gip wur mǝn sun Kayafas, bar mǝn keri bar ju ɗiri Yam kǝ sheti ghoni, shirǝm tǝ wule, &lt;&lt;Ko nǝm kǝ mom argon da'a! 50 Kǝ mom ni'e ar mani dǝ mbarǝm nǝm mǝshka na dǝ mbarǝm kǝ atl kup liika gwa da'a ya?&gt;&gt;
51 Tǝ yari ni untu gip bopya kǝ gam gǝs da'a, ama nan ti ni'e bar mǝn keri bar ju ɗiri Yam kǝ sheti ghon tawo, tǝ yari ni ge shirǝm kan ɗǝl sur kar Yam gwa den Yesu baa mǝsh den am kǝ atl kǝ mǝn Yahuda kup, 52 ba'e den am kǝ atl kǝ mǝn Yahuda ni katl da'a ama kǝ dǝ tǝ dom mimir kǝ Yam kan gǝzan ko ako gwa wu dǝm nǝm. 53 Argon tu kan pǝn den gas tawo ar ni wu pi ta ngeni tǝp kǝ ri Yesu eka.
54 Ra untuwo ar ni Yesu i'ci cina na ɗǝltǝn gip mbarǝm kǝ mǝn Yahuda gip pili da'a, ar ni tǝ za lasika tǝ ndara atl kan kosak na bi lǝpe, gip bǝn tu kan ba la ti bi'e Ifraimu gwa, lasi ni tǝ dǝm na mir mǝn kulci kar ti.
55 Nan ar mbi kosak na Nyel Jikat Bǝdlabǝn kǝ mǝn Yahudawo, ar ni mbarǝm na womti za mir heli bǝn wu to Urshalima kǝ pi bar ju ba pi kǝ pali mbarǝm dlǝran cina dǝ Yam gwa kapǝn Nyeli. 56 Wu pi ta ngeni Yesu, wu ra dlor gip bom kǝ Yam wu den ngeni momi kar ezǝn'e, &lt;&lt;Unun kǝ shinwe? Tii ɗir ni kǝ ba Nyeli diya?&gt;&gt; 57 Rawo kiri mǝn keri bar ju ɗiri Yam na mǝn Pariseyi bi biwi den murgon tu kup zam na momi las tu Yesu rawo, tǝ ɗir yari kǝ dǝ wu nǝm ti.
* 11:16 Didimus (na bi kǝ mǝn Hellas) kup rop ju ba pi nupi'e ngumci † 11:18 Bar kǝ kilomita myakan ituwi.