10
Kulci den kari gǝr ka
1 Ar ni Yesu za lasika, tǝ ndara kǝti atl kǝ Yahuda, na jikat bi ɓula Jodan. Mbarǝm na womti pa mo gam kar ti, kan tǝ pa kulci wur kandatu tǝ kur pi gwa. 2 Ar ni mǝn Parise jen ɗir kar Yesu kǝ dǝ wu gode ti, wu ngen momi kar ti wu wule, &lt;&lt;Den bi kulci gǝmiwo, ar ndari dǝ mbarǝm kar gǝr gǝs kaya?&gt;&gt;
3 Ar ni Yesu nǝmi wur tǝ wule, &lt;&lt;Unun Musa wul kǝn'e kǝ piwe?&gt;&gt;
4 Kan wu nǝmi ti wu wule, &lt;&lt;Musa bi mi bi den'e, dǝ mbarǝm rǝsh tǝlankur ngoti gudlumi, kan tǝ kar tika.&gt;&gt;
5 Ama Yesu wul wur'e, &lt;&lt;Den bi lati gam gin ni Musa rǝsh kan tǝ bi in bi kǝ pi untu. 6 Ama terka na ne gǝs kǝ pi baro, &lt;Yam pi wur ni gǝr mǝtli na moni.&gt; 7 Ra untuwo, mbarǝm baa za bas na naska, tǝ ni dlakǝt na nagǝr gǝsi, 8 wu ropiwo wu dǝm nǝm ituwi. Cina ɗewo rop ni wu'i da'a, ama wu dǝm dli nǝmwi. 9 Ra untuwo argon tu Yam gutlumiwo ba dǝ murgon pǝtlka da'a.&gt;&gt;
10 Nan wu ra te gip bomi ka eso, ar ni mir mǝn kulci kar Yesu ngen momi gǝs kǝ shirǝm tu. 11 Ar ni tǝ nǝmi wur tǝ wule, &lt;&lt;Muntu kup kar gǝr gǝs ka kan tǝ gudlumi na gono, tǝ pi zǝna na ci amana kǝ nagǝr gǝs ituwi. 12 Untu ni esi, gǝr mǝtli ni za bakos gǝska kan tǝ gudlumi na gono, tǝ pi zǝna na ci amana kǝ kosi ituwi.&gt;&gt;*
Yesu la'i heli mimir albarka
13 Nan mbarǝm den ɗiri heli mimir kǝ dǝ Yesu ne am den wuro, ar ni mir mǝn kulci kar ti matl wuri. 14 Nan Yesu shin untuwo, lo ci ti, kan tǝ wul mir mǝn kulci kar tiyi'e, &lt;&lt;Za ni heli mimir wu ɗir karǝmi, kar wur nika da'a. Mulki kǝ Yamo kǝ badǝr mbarǝm ju ni. 15 Na ho bi ni a yari ine, murgon tu kup nǝm mulki kǝ Yam tor gip mbatl gǝs wule heli mimir ju dawo, tii taɓe tetǝn gipi da'a.&gt;&gt; 16 Kan Yesu ba pǝn mimiri tǝ ne am den wuri, tǝ la'i wur albarka.
Mbarǝm mǝn bar kǝ ame
17 Nan Yesu ba za lasiwo, ar ni mbarǝm gon ɗir na kǝtǝre, tǝ ngus cina da ti, tǝ ngen momi kar ti, tǝ wule, &lt;&lt;Zo mǝn kulci, unun aa pi kan a zam ge mbatl tu nan baa pa da gwawu?&gt;&gt; 18 Yesu wul ti'e, &lt;&lt;Unun kem kǝ wulǝm'e zo'i rawe? Zo'i gon ra da'a se Yam nan gǝsi. 19 Kǝ mom bar ju ne kǝ dǝ pi gwa, &lt;Ba kǝ ri gon e da'a. Ba kǝ mur na mǝtli kaari da'a. Ba kǝ pi mur da'a. Ba kǝ bi seda kǝ lar da'a. Ba kǝ cuce murgon da'a. Bi nartǝn bǝba gi na nǝna gi.&gt;† &gt;&gt;
20 Ar ni mbarǝmi wul ti'e, &lt;&lt;Ba mǝn kulci, munju kupo ami ra den kopi tun a'i ra nyayi gwa.&gt;&gt;
21 Yesu shin ti shintǝn kǝ ndutǝne, kan tǝ wul ti'e, &lt;&lt;Bar nǝm ni kǝ hol katl. Rǝka kǝ ri wur bar ju kan kira nari gwa kup, kǝ bi munju am ri wur kaar da gwa, kii zam bar na naari to yamka. Kan kǝ ɗir kopǝni.&gt;&gt;
22 Na kumi shirǝm tuwo, ar ni mbarǝmi li bager ka. Tǝ ndara tǝ den pi dun mbatli, domici tǝ mǝn bar kǝ am ni hoyi.
23 Ar ni Yesu kar ger den mir mǝn kulci kar ti, tǝ wul wur'e, &lt;&lt;Ar ba ban naari dǝ mǝn bar kǝ am te gip mulki kǝ Yami.&gt;&gt;
24 Mir mǝn kulciyi nǝm bi na am den shirǝm tu. Ar ni Yesu pa wul wur'e, &lt;&lt;Mimir gǝni, ar baa ban naar dǝ mbarǝm‡ te gip mulki kǝ Yami! 25 Ar baa mani dǝ rakumi kop tǝp gip shu alura na dǝ mǝn bar kǝ am te gip mulki kǝ Yami.&gt;&gt;
26 Na kumi untuwo ar ni mir mǝn kulci kar Yesu pa nǝm bi na am wu wul ezǝn'e, &lt;&lt;O untuno, kan wo ni baa zam ɗiltǝn ituwi?&gt;&gt;
27 Ar ni Yesu shin wur kan tǝ wule, &lt;&lt;Kar mbarǝmo ar baa pi da'a, ama ba'e kar Yam da'a. Rawo, ko unu baro mǝn pitǝn ni kar Yami.&gt;&gt;
28 Kan Bitǝrus ba wul ti'e, &lt;&lt;Ar tu miwo mǝ za bar kup mǝ kop ki wi.&gt;&gt;
29 Yesu wule, &lt;&lt;Ge shirǝm ni a yari ine, muntu kup za bom gǝska, ko erǝm gǝs mǝtli na moni, ko nase, ko base, ko mimir gǝsi, ko kǝn gǝs domici gǝn na kǝ zo shirǝmi, 30 kan baa hol zami gucupi hauya nantam kǝ zhan kǝn kǝ ga bomi, erǝm mǝtli na moni, mǝn gǝri, mimiri, na kǝne, ama na kumi dli esi, kan gip zhan mǝn ɗirtǝno tǝ zam ge mbatl tu kan baa pa dagwa. 31 Ama na womti gip munju kan te cina kawo, wii pal kǝ kaari, kan kǝ kaaro wii pal kǝ cina.&gt;&gt;
Yesu pa shirǝm den mǝshtǝn gǝsi
32 Wu den totǝn Urushalima ituwi, kan Yesu ra cina, mir mǝn kopi gǝs ngapo wu den kopi gǝsi na nǝmi bi na ame. Munju den kopi gǝs kaar ngapo bǝrti den ci gǝzǝni. Ar ni Yesu dǝl kutl cet ropi markǝme, tǝ pa yari wur argon tu baa zam ti gwa. Tǝ wule, 33 &lt;&lt;Ar tu mǝ to ni Urushalima. Baa bi Nya Mbarǝmka am dǝ ga kiri lǝɓa kǝ Yam na mǝn kulci mbarǝm den kulci kǝ Musa. Wii tloyi ti shirǝm dǝ ri ti eka kan dǝ ta ti am dǝ munju kan mǝn Yahuda ni da gwa. 34 Wii yari ti mǝgǝn shirǝmi, wu bǝse ti mo'ǝmi, wu ɓo ti, kan wu ri ti eka. Den kaar kǝ muri myakan ngapo, tii tli ra na ge mbatl lasi.&gt;&gt;
Yakubu na Yohana lir Yesu
35 Gip untuwo ar ni mimir kǝ Zabadi, Yakubu na Yohana, ɗir kar Yesu, wu wul ti'e, &lt;&lt;Ba mǝn kulci, mǝ ndu'e kǝ pi mi argon tu mǝ liri gwa.&gt;&gt; 36 Ar ni tǝ wul wur'e, &lt;&lt;Ununu kǝ ndu'e a pi inu?&gt;&gt; 37 Kan wu nǝmi ti wu wule, &lt;&lt;Mǝ lir ki'e gas tu kii to gip nartǝn kǝ mulki giwo, dǝ nǝm gǝmi dǝm den am shimli gi, nǝm ngapo den am yali gi.&gt;&gt; 38 Ama Yesu nǝmi wur tǝ wule, &lt;&lt;Kǝ mom argon tu kǝ liri gwa da'a. Kii mani tle gip gal kumi dli tu kan a ri kǝ tle gwaya? Untu ni dama, kii mani dǝ pi in batisma tu kan baa pim gwaya?&gt;&gt; 39 Ar ni wu nǝmi ti wu wule, &lt;&lt;Aan, mii mani.&gt;&gt; Yesu wul wur'e, &lt;&lt;Aan, kii mani tle gip gal tu kan aa tla gwa, dǝ pi in batisma na batisma tu nan baa pim gwa. 40 Ama dǝmi den am shimli ko yali gǝno, ami ni na iko kǝ bi da'a. Badǝmi juwo, kǝrkǝmi ni munju ne wur ra gwa.&gt;&gt;
41 Nan nami mir mǝn kulci kutl ju kum shirǝm tuwo, ar ni wu nǝm kumi lo kǝ ga Yakubu na Yohana. 42 Ar ni Yesu la wur bi tǝ wul wur'e, &lt;&lt;Kǝ mom'e, gip munju kan mǝn Yahuda ni da'a, munju mom wur na mulkiwo, wu gode mbarǝm gǝzǝn iko, kiri gǝzǝn ma untuni wu gode mbarǝm gǝzǝn iko. 43 Ama kǝno untun ar ba dǝm gip dlom gin da'a. Ra untuwo, muntu kup ba ndu tǝ dǝm bari gip kǝno, ar nǝm ti te yarka dǝ tǝ dǝm wule zher gi ni. 44 Eso, muntu kup ba ndu tǝ dǝm kǝ cina gip kǝno, ar nǝm ti te yarka tǝ dǝm zher kǝ kup. 45 Domici Nya Mbarǝm ma tǝ sur ni dǝ bote ti da'a, ama tǝ pi bota ni, tǝ pa bi ge mbatl gǝs domici ɗǝli mbarǝm na womti.&gt;&gt;
Ɓul ger kǝ tabi
46 Ar ni wu mbubar Yeriko. Yesu ba ɗǝl gip Yeriko ituwi, nan ti na mir mǝn kulci kar ti, na mbarǝm na womti, se mbarǝm gon tu tabi tǝra njon den bi tǝpe tǝ den liri bari. Sun gǝs'e, Bartimawus nya Timawus. 47 Nan tǝ kum'e Yesu kǝ Nazarat ni den wucetǝno, ar ni tǝ tli yar yami, tǝ den wultǝn'e, Yesu nya Dauda, kum guna gǝni§!
48 Ar ni mbarǝm na womti mbatl ti wul ti'e tǝ yon shot. Ama tǝ tli yar yam ra hoyi tǝ wule, &lt;&lt;Nya Dauda, kum guna gǝni?&gt;&gt;
49 Ar ni Yesu dlǝri, kan tǝ wule, &lt;&lt;La'im tǝ ni bi ɗiri.&gt;&gt; Kan wu la bi batabiyi ɗiri, wu wul ti'e, &lt;&lt;Pi ghol mbatli! Tlyami, tǝ den la'i bi gi.&gt;&gt;
50 Ar ni tǝ la bar kǝ ghumtǝn gǝska, kan tǝ kenja tǝ tlyam tǝ ri kar Yesu.
51 Yesu ngen momi kar ti tǝ wule &lt;&lt;Unun kǝ ndu a pi iwe?&gt;&gt; Ar ni batabiyi nǝmi ti tǝ wule, &lt;&lt;Babomi a ndu'e a shin bari.&gt;&gt; 52 Kan Yesu ba wul ti'e, &lt;&lt;Ndara, ngǝshtǝn gi den Yam warke iwi.&gt;&gt; Wule gip njǝpkǝr gere ar ni tǝ shin bari, tǝ kop Yesu, kan wu ndara.
* 10:12 Matta 5.32; 1 Kor. 7.10-11 † 10:19 Ɗǝltǝne 20.12-16, Bi Doka ka rop 5.16-20 ‡ 10:24 Mbarǝm: Kor rǝshi tulankuri na am jeno wu pa rǝsh ra'e &lt;&lt;mǝn bar kǝ ame&gt;&gt; ko &lt;&lt;mǝsh ngǝshtǝn den bar kǝ ame.&gt;&gt; § 10:47 Nya Dauda: Mǝn Yahuda ngǝsh wur den'e Almasihu baa ɗir ni tǝp kar gǝsgal kǝ Gun Dauda.