LUK
1
1 Mbarǝm na womti rǝsh den bar ju kan pi gip dlom gǝmi gwa. 2 Wu rǝsh bar ju mǝ kum gwa, bi dǝ munju shin bar ju na ger gǝzǝn terka kan den ritǝn gip dlom gǝmi kan wu yari jen shirǝm kǝ Yam gwa, wi ni wu bi mi. 3 Den untuwo, ar ni na gam gǝni a zhit bar kup na ne gǝs kǝ pitǝn gǝzǝn, ar ni a shin ar ndari'e a rǝshi'i bar kup ndekes, mǝn nartǝn Tiyopilus, 4 kǝ dǝ kǝ mom ge shirǝm kǝ bar ju kan kulci'i kup gwa.
Yari gǝri kǝ Yohana mǝn pi Batisma
5 Gip muri ju kan Hiridus ra den dandi kǝ Yahudiyawo, mǝn keri bar ju ɗiri Yam gon ra muntu na sun'e Zakariya gwa, ti ni gip mǝn keri bar ju ɗiri Yam kan gǝs dǝ Abaya gwa, nagǝr gǝs Alisabatu pawo gǝs gal kǝ Haruna ni. * 6 Kup gǝzǝn mǝn bǝrti Yam kan pi mbuni dǝmi cina dǝ Yam gwani, wu kop doka kǝ Yam kup asǝm na gǝse. 7 Ama wira na mimir da'a domici Alisabatuwo njikǝn ni, win ju ngap wu korsi wi.
8 Gasi gon, nan Zakariya ra den pi mbap gǝs kǝ mǝn keri bar ju ɗiri Yam den am kǝ mbarǝm cina dǝ Yami, nan an ɗir den kungiya gǝzǝn gwa, 9 den bi al'ada kandatu ne kǝ dǝ mǝn keri bar ju ɗiri Yam den am kǝ mbarǝm wu kop gwa, ba zǝzar ti kǝ tǝ te gip Bom kǝ Yam dǝ tǝ la kunu mǝn tǝmi kasǝri. 10 Mbarǝm na womti eso wu ra kari, wu den shirǝm na Yam, nan den la'i kunu mǝn tǝmi kasǝri gwa.
11 Kan mǝn kartǝn kǝ Yam ba ɗǝl kar Zakariya, dlor den am shimli kǝ ba la'i kunu mǝn tǝmi kasǝri. 12 Nan Zakariya shin tǝwo, ar ni mbatl tari ti kan bǝrti ba nǝm ti. 13 Ama mǝn kartǝn kǝ Yami wul ti'e, &lt;&lt;Ba kǝ kum bǝrti da'a, Zakariya, Yam kum lirtǝn gi wi. Nagǝr gi Alisabatu ba gǝri'i nya, ki ne ti sun'e Yohana. 14 Ti dǝmi'i bar kǝ ghol mbatl na kumi tǝmi, mbarǝm na womti ba pi ghol mbatl na gǝri gǝsi, 15 ti dǝm mǝn nartǝn cina dǝ Babom Yami. Ti tla ɗu da'a na bar mǝn hutǝn kup, bar mǝn kemi gheri gami. Yam ba la'i ti na Ruhu gǝsi tun te tu dǝ naska. 16 Ti pali mbarǝm kǝ Isra'ila na womti ɗir kar Babom Yam gǝzǝni. 17 Ti ri cina dǝ Babom gip Ruhu na iko kǝ mǝn yari shirǝm kǝ Yam Iliya, ti pali mbatl kǝ mǝn gǝri kar mimir gǝzǝni, kan mǝn nge kopi shirǝm es den ho tǝp kǝ mǝn bǝrti Yami, ti kǝrkǝm mbarǝm kǝ dǝ wu dǝm mǝn bǝrti Babomi.&gt;&gt;
18 Zakariya wul mǝn kartǝn kǝ Yami'e, &lt;&lt;Imni a mani momi argon tu kǝ yari ba pi rawu? Ami korsi ni nagǝr gǝn ngapo sheti ghon gǝs womti wi.&gt;&gt;
19 Mǝn kartǝn kǝ Yami nǝmi ti, tǝ wule, &lt;&lt;Ami ni'e Jibra'ilu, a dlǝr cina dǝ Yami, arni kan ba karǝm dǝ a shirǝm nan ki, a yari'i zo shirǝm kǝni. 20 Kǝkǝno ki sa shot, ki'i mani shirǝm da'a, se gas tu kan bar tu ni piwi gwa, den kǝ la shirǝm gǝn mbatl da'a, muntu ba dǝm hoyi den kanda tu a yari gwa.&gt;&gt;
21 Mbarǝm ba dlǝr wu den ɓuti dǝ Zakariya ɗǝl teri, wu den damtǝn den ununu kem tǝ ɗǝl ter gip Bom kǝ Yam bǝle da'a. 22 Nan tǝ ɗǝl tero, tǝ'i mani shirǝm nan wur da'a. Wu mom'e tǝ shin ni ruya gip Bom kǝ Yami kan tǝ nǝm shirǝm nan wur na ame, ama tǝ'i mani shirǝm da'a.
23 Nan pǝt mbap gǝs pawo, ar ni tǝ pal rǝn bomka.
24 Den kar kǝ untuwo, kan nagǝr gǝs Alisabatu ba zam tu'e, ar ni tǝ ghundǝr gam gǝska kǝ kyar nantam gip bomi. 25 Alisabatu wule,&lt;&lt;Yam ni pim untu, Gip muri jino Babom Yam shin guna gǝni, tǝ ɗǝlim shamka gip mbarǝme.&gt;&gt;
Yari gǝri kǝ Yesu
26 Gip kyar kǝ mukka na zami tu kǝ Alisabatuwo, Yam kar mǝn kartǝn gǝs Jibra'ilu su gip bǝn Nazarat kan ra gip atl kǝ Galili gwa, 27 kar nye gǝr kan mom moni wi da'a, muntu Isubu gǝs gal kǝ Dauda ri o da ti gwa, tǝ pǝn gip mbatl gǝs tǝ gudlǝmi nan ti gwa, sun kǝ nye gǝri'e Maryamu. 28 Mǝn kartǝn kǝ Yami ri kar ti tǝ wul ti'e, &lt;&lt;Dǝ shirmi ika! Babom Yam ba kum tǝmi gi, Babom Yam ra nan ki.&gt;&gt;
29 Nan Maryamu kum shirmitǝn tuwo ar dlǝkǝn ti hoyi, tǝ den damtǝn den'e unu shirmitǝn utu untu. 30 Ama mǝn kartǝn kǝ Yami wul ti'e, &lt;&lt;Ba dǝ bǝrti ci'i da'a Maryamu, kǝ zam cirtǝn cina dǝ Yam wi. 31 Ki zam tu'e, ki gǝr nya, ki ne ti sun'e Yesu. 32 Ti dǝm bar mbarǝme, ba wul ti’e nya bar gun kǝ to yamka, Babom Yam ba bi ti dandi kǝ bas Dauda. 33 Ti pi mulki gam bom kǝ Yakubu bat na patǝni, mulki gǝs ba pa da'a!&gt;&gt; 34 Maryamu wul mǝn kartǝn kǝ Yami'e, &lt;&lt;Imnu untu ba pi rawu, ami kan a mom momi wi da gwawu?&gt;&gt;
35 Mǝn kartǝn kǝ Yami nǝmi ti, tǝ wule, &lt;&lt;Ruhu kǝ Yam ba sur den ki, iko kǝ Bar Gun kǝ to Yamka baa ghum kika. Ra untuwo, nya tu ki gǝriwo ti nǝra na wani pitǝn da'a, ba wul ti'e Nya Yami. 36 Ar tu erǝm gi Alisabatu nan ba wule ti njikǝn ni ma na korsitǝn gǝsi, kǝkǝn untu tǝra na tu kyar mukka. 37 Argon ra da'a kan Yam ba mbu pi da gwa.&gt;&gt;
38 Maryamu nǝmi ti tǝ wule, &lt;&lt;Ami zher kǝ Yam ni, naa ar dǝmim untu den yari gi.&gt;&gt; Ar ni mǝn kartǝn kǝ Yami ndara.
Maryamu ri kar Alisabatu
39 Murka njemo, ar ni Maryamu tli na zhotǝne tǝ ri gip bǝn gon gip atl tlǝndǝr kǝ mǝn Yahuda, 40 las tu Zakariya ra gwa, tǝ te gip bomi, tǝ shirmi Alisabatu. 41 Nan Alisabatu kum shirmitǝn kǝ Maryamuwo, ar ni nya kǝ te tu gǝska jiti ti, kan ba la'i Alisabatu na Ruhu kǝ Yami. 42 Tǝ shirǝm na bar yar tǝ wule, &lt;&lt;Ki mǝn albarka ni gip mǝtli, nya tu ki gǝriwo mǝn albarkani! 43 Unun kem zo bar kǝn zamǝn untu, nan nasi Babom gǝn ba ɗir ra karǝm gwa wu? 44 Nan shirmitǝn gi su kǝm damo, arni nya kǝ te tu gǝnka jiti ti na ghol mbatli. 45 Mǝn albarka ni'e muntu nǝm'e shirǝm tu Yam yari tiwo, ar ba pi untu gwa.&gt;&gt;
Maryamu wuli kon ɗǝɗa Yami
46 Arni Maryamu wule,
&lt;&lt;Mbatl gǝn ba ɗǝɗa Babom Yami.
47 Ruhu gǝn ba pi pighol mbatl gip Yam mǝn ɗǝli gǝni.
48 Don tǝ mom namǝni,
ami zher gǝs gǝr mǝtli ni kan ami argon ni da gwa.
Cina ɗewo mbarǝm kup ba wulǝm'e, &lt;ki mǝn albarkani,&gt;
49 den bar ju kan Yam mǝn nartǝn pim gwa,
sun gǝso dlǝran ni ar ra.
50 Guna gǝs ba ri den mǝn ju ba bi ti nartǝn gwa,
zhan ar kop zhan.
51 Ya pi kiri mbap na am gǝs mǝn ndǝrtǝn,
tǝ gǝzan mǝn dlari gamka na kup arjen ju ba se wur gip mbatl gǝzǝn gwa.
52 Ya shu gunka den dandi gǝzǝni,
kan tǝ ɗǝɗa mun ju kan mom nan wur dagwa.
53 Tǝ la'i tu kǝ mǝn kumi guzum na mbuni bari,
kan ti za mǝn bar kǝ am am koni.
54 Tǝ ne am zher gǝs Isra'ila ra,
tǝ tune na gudlǝm shirǝm gǝs kǝ kumi guna'i
55 den tǝ pi ga gigi gǝmi
Ibǝrahim na mimir gǝs kǝ kumi guna gǝzǝn an ri patǝn bari.&gt;&gt;
56 Maryamu dǝm na Alisabatu wule kǝ kyar myakan kan tǝ pal rǝn bomka.
Gǝri kǝ Yohana mǝn Batisma
57 Nan pǝt mbi rawi kan Alisabatu ba gǝr nya gǝso, ar ni tǝ gǝr nye moni 58 Berǝm dǝmi na mǝn gǝs nan wu kum zo bar tu Yam pi tǝwo, ar ni wu pi ghol mbatl nan ti.
59 Nan muri wuzupse la'i wo, ar ni wu ɗir kǝ dǝ wu sǝr nyayi. Wu ndu far'e wu ne ti sun kǝ bas Zakariya, 60 ama nas nge gǝs tǝ wule, &lt;&lt;O'o, dǝ la ti bi'e Yohana.&gt;&gt;
61 Wu wul ti'e, &lt;&lt;Murgon ra gip mǝn gi na sun tu daa.&gt;&gt; 62 Ar ni wu pi bas ame, kǝ dǝ wu mom unu sun ni tǝ ndu'e dǝ ne nyayi. 63 Tǝ liri ba rǝshi, ar ni tǝ rǝshi, &lt;&lt;Sun gǝs'e Yohana.&gt;&gt; Bar tu dlǝkǝn mbarǝm ju ra lasi gwa. 64 Bartu, ar ni bi kǝ Zakariya ɓuli, tǝ shirǝme, kan tǝ nǝm ɗǝɗa Yami. 65 Kan bǝrti ba nǝm berǝm dǝmi gǝzǝn kup, mbarǝm ba nǝm yari shirǝm den bar tu nan pi untu gwa, kup gip atl mǝn tlǝndǝr kǝ mǝn Yahuda. 66 Kup muntu kum shirǝm tuwo, tǝ wul tor gip mbatl gǝs'e, &lt;&lt;Imni nya tu bari kǝ dǝmiwe?&gt;&gt; Den wu momi am kǝ Yam ra nan ti.
Zakariya wuli kon ɗǝɗa Yami
67 Bas Zakariya laa na Ruhu kǝ Yami, ar ni tǝ yari shirǝm kǝ Yam tǝ wule,
68 &lt;&lt;Mǝ ɗǝɗani Babom Yam kǝ Isra'ila
den tǝ ɗir kar mbarǝm gǝs tǝ ɗǝli wuri.
69 Tǝ bi mi mǝn ɗǝli gǝmi mǝn iko
gip bom kǝ zher gǝs Dauda.
70 Kanda tu tǝ yari terka bi dǝ mǝn yari shirǝm kǝ Yam mǝn tsarki.
71 Den mii zam ɗǝltǝn wi am dǝ mǝn nge gǝmi,
na mǝn ju ba ndu mi da gwa.
72 Yam gode kori gǝmi guna gere,
kan tǝ tune na gudlum shirǝm gǝs kǝ far mǝn tsarki nan tǝ pi wur gwa.
73 Gudlum shirǝm tu nan tǝ yari kori gǝmi kǝ far Ibǝrahim.
74 Tǝ ɗǝli mi am dǝ mǝn nge gǝmi,
kǝ dǝ mǝ bote ti bat na bǝrti.
75 Mǝ dǝm ni dlǝran na pitǝn dlat cina dǝ Yam gip muri gǝmi kup.
76 Ki nya gǝn eso, ba la kibi'e mǝn yari shirǝm kǝ bar Gun kǝ to yamka.
Ki ri cina dǝ Babomi, kǝ kǝrkǝmi ti guntǝpe.
77 Ki yari mbarǝm gǝs kandatu wi zam tǝp ɗǝltǝn gip dun mbatl
tǝp kǝ ba ho’i warwat pitǝn gǝzǝnka gwa.
78 Gip womti shini guna kǝ Yam gǝmi,
cirtǝn kǝ pǝt kan ba ɗǝl tor gǝsi ba ɗǝl sur yam an cir den mi,
† 79 ar ba cir den mǝn dǝmi gip dǝmǝni,
na gip gos kǝ mǝshtǝni,
ar baa kop nan mi den tǝp kǝ dǝmi zhilili.&gt;&gt;
80 Yohana nyayi nari, tǝ dǝm na ndǝrtǝn gip ruhu, tǝ dǝm gǝs rǝn gip lǝpka se gastu kan tǝ ɗǝl ɗir gip mbarǝm kǝ pi mbarǝm kǝ Isra'ila wazu gwa.
* 1:5 Hiridus: Ti ni'e bari muntu kan ri Yesu eka gip wokoci gǝs gwa. † 1:78 Cirtǝn kǝ pǝt: Ar ni'e cwattǝn kǝ Almasihu kan ba cir den mi gwa.