10
Yesu kar hauya myakan na kutl cet rop
1 Gip untuwo Babom Yesu ɗǝli mbarǝm jen hauya myakan na kutl cet rop. Tǝ kar wur rop-rop dǝ wu kur ri gip bǝn ju na kup lastu tǝ ri gwa. 2 Tǝ wul wur'e, &lt;&lt;Rishi kǝni nari, mǝn rǝshi ngapo njem ni wura, untuwo shirǝm ni na Yam ba mǝn kǝni, ti kar mǝn rǝshi jen ra ɗiri wu rǝshi ti kǝni. 3 Nɗarani, ar tu a kar kǝn wule mir tǝm gip dlom mamale. 4 Ba kǝ pǝn ni posh wurpi, ko posh wi bar da'a, ko kaptǝlaye. Shirǝmini murgon den tǝp da'a.
5 Bom tu kup kǝ te gipiwo pareni wul tǝn'e, &lt;Dǝ muri mbatl kǝ Yam te gip bom kǝni.&gt; 6 In mǝn muri mbatl ra gipiwo, muri mbatl gin ba kop ti. In ar ra dawo, ar ba pal kar kǝne. 7 Dǝm ni gip bomi cini kǝ tlani argon tu kup wu bi in gwa, mǝn mbap ndar ɓatltǝne, ba kǝ kop ni bom-bom da'a. 8 Kup bǝn tu kǝ te gipi wu nǝm kǝno, cini argon tu wu ne cina da in gwa. 9 Warkeni munju den kumi dli gip lasi gwa, wul wur ni'e wokoci kǝ dǝ Yam dǝm Gun gin mbirawi. 10 Bǝn tu kup kǝ te gipi wu nǝm kǝn dawo, kopni guntǝp kǝ gip bǝni, wul ni'e, 11 &lt;Ar pa den kǝni, kushka kǝ bǝn gin kan nǝmi mi asǝmka ma mǝ bati in bargin wi, kup na untu, mom ni'e wokoci kǝ dǝ Yam dǝm Gun gin mbira wi.&gt;* 12 A yari ine, gas metǝn na Yamo guna baa ci Ba-Gun Yam den Sodom man bǝn kǝni.&gt;&gt;
Bǝn ju nge kopiwo wi dǝm bar kǝ guna'i
13 &lt;&lt;Kashto gi Korasinu! Kashto gi Betsaida! Dǝ wule gip Taya na Sidon ni pi bar kǝ dlǝkǝntǝn kanda tu pi gip kǝn gwa, na wu ci atl gam terka wi, wu la lusguru wu den wi mudlǝr sur gami.† 14 Den pǝt kǝ gǝniwo Yam ba shin guna kǝ Taya na Sida man kǝne. 15 Ki Kaparnahum ngapo ɗǝɗa gi to yamkan baa pi ya? Ko nǝm, kaar ni ba pali'i dǝ ri'i kǝka, las tu mǝshi mbarǝm ba kum dli gwa.&gt;&gt;
16 Tǝ wul mǝn kopi gǝs'e, &lt;&lt;Muntu kum argon tu kǝ yariwo tǝ kumǝn wi, untuni muntu nge ino, tǝ ngem ni, ama muntu ngemo tǝ nge ni muntu karǝm sur gwa.&gt;&gt;
Hauya myakan na kutl cet rop pal wi
17 Wi hauya myakan na kutl cet ropi pal ɗir na ghol mbatli wu wule, &lt;&lt;Babomi, dun itǝr ma wu kumi mi bi gip sun gi!&gt;&gt; 18 Tǝ wul wur'e, &lt;&lt;A shin Shetan, Gun dun itǝr den ndetǝn sur wule ci bi kǝ Yami. 19 Kum ni, a bi in iko nan ki des ici na indǝri. Eso, a bi in kup iko kǝ tle gam kǝ Gun dun itǝri, warwat bar gon ba zamkǝn da'a. 20 Kup na untuwo ba kǝ pini ghol mbatl dene'e dun itǝr ra atli da in da'a, ama pini ghol mbatli, sun gin ra na rǝshi to yamka.&gt;&gt;
Yesu pi ghol mbatl na argon tu Yam pi gwa
21 Gip untuwo, Yesu la'i na ghol mbatl hoyi gip Ruhu kǝ Yami, tǝ wule, &lt;&lt;A gode i Bǝba, ba mǝn yam na atli, nan kǝ ghundǝr bar juka dǝ mǝn ceti gam na momi bar, Kan kǝ ɓuli munju kan pali gam gǝzǝn wule mimir ni gwa. Untu ni a gode i Bǝba ar mbuni i ger kǝ pi untu.
22 &lt;&lt;Kup bar juwo Bǝba bin iko den wur wi, murgon ra nan mom ko woni'e nyayi da'a, Bǝbani mom ti nan gǝsi, untu ni esi, murgon mom Bǝbayi da’a nyayini mom ti nan gǝsi na muntu nyayi ndu tǝ ɓuli ti gwa.&gt;&gt;
23 Nan wi ra nan gǝzǝno arni ti bal ti kar mǝn kopi gǝsi, tǝ wul wur'e, &lt;&lt;Albarka ra den ger tu shin bar ju kǝ shin gwa. 24 A yari ine, mǝn yari shirǝm kǝ Yam na gun na womti ndu’e wu shin argon tu kǝ shini gwa, wu zam shini da'a, wu pa kum bar ju kǝn den kumi gwa, wu zam kumi da'a.&gt;&gt;
Ba mǝn Samariya mǝn shini guna'i
25 Gasi gono, bar mǝn kulci mbarǝm shirǝm tu kan Yam bi Musa gwa, tǝ tlyam dlor tǝ kum kǝ bi kǝ Yesu tǝ wul ti'e, &lt;&lt;BaMǝn kulci, ununu aa pi kan a zam rai kan ba pa da gwawe?&gt;&gt; 26 Ar ni Yesu wul ti'e, &lt;&lt;Unun shirǝm kǝ Yam yari, im nu kǝ momi?&gt;&gt; 27 Mbarǝmi wul ti'e, &lt;&lt;Kǝ ndu Babom Yam gi na mbatl gi kup, na damtǝn gi, na ndǝrtǝn gi kan kǝ ndu berǝm dǝmi gi kanda tu kǝ ndu gam gi gwa.&gt;&gt; 28 Arni Yesu wul ti'e, &lt;&lt;To ar hoyi, kima pi untu ki mǝsh da'a.&gt;&gt; 29 Kan tǝ ndu'e tǝ ho gam gǝso, kan tǝ pa tambe Yesu tǝ wul ti'e, &lt;&lt;Kano woni'e berǝm dǝmi gǝni?&gt;&gt;
30 Ar'ni Yesu wul ti'e, &lt;&lt;Pi bakos goni tǝ ɗǝl sur Urushalima tǝ su Yeriko, kan tǝ mo na mur mǝn dlǝri den tǝpe, kan wu ɓo ti wu nǝm bar gǝska kup kan wu lati atl wu za ti bi dǝ mǝshtǝni. 31 Gip untuwo kan mǝn keri bar ju kan ɗiri Yam gwa tǝ kop ɗir den tǝpi, tǝ ɗir shin ti ɓom atli, tǝ kop markǝmi tǝ ndara. 32 Untu ni'es, mǝn mbap gip Bom kǝ Yam ɗiri tǝ shin ti ɓom atlo, arni tǝ kop markǝmi, tǝ ndara.
33 Den kariwo arni ba mǝn Samariya gon ɗir lastu mbarǝmi ra gwa, tǝ shin tiwo ar ni guna ci ti den ti. ‡ 34 Kan tǝ ri kar ti tǝ shoti mal inabi na mir den usu gǝsi, tǝ ɓali tika, tǝ pǝn ti tǝ ne ti den bar kǝm gǝsi, kan tǝ ri ti bom shukutǝn goni tǝ ne ger den ti. § 35 Bar tlowo kan tǝ yem wurpi dinari rop, kan ti bi bakos mǝn lasi tǝ wul ti'e, &lt;Da'i nem ger den mbarǝm tu, amin a pal ɗiro, argon tu kǝ jili den kar kǝ muntuwo a ɓatl ki.&gt;&gt;&gt; * 36 Kan Yesu ba tambe ba mǝn momi shirǝm kǝ Yami, tǝ wul ti'e, &lt;&lt;Kǝkǝno gip mbarǝm myakan juwo, kǝ kum wule woni'e berǝm dǝmi kǝ muntu tu kan mur mǝn dlǝri den tǝp ju ɓo ti gwa wu?&gt;&gt; 37 Arni kan ba mǝn momi shirǝm kǝ Yami ba wul ti'e, &lt;&lt;Muntu kan shin guna gǝs gwa.&gt;&gt; Arni Yesu wul ti'e, &lt;&lt;Kima ri pi untu.&gt;&gt;
Yesu ri bom dǝ Marta na Maryamu
38 Nan Yesu na mǝn kopi gǝs ra den tǝp gǝzǝn kǝ sitǝn Urushalimawo, ar ni wu ri gip nye bǝn gon lastu nagǝr gon mǝn tu ba wul ti'e Marta ba nǝm ti bom da ti. 39 Tǝ na mǝn gipi gǝs ba wul ti'e Maryamu, muntu dǝm cina dǝ Babom Yesu tǝ den kumi shirǝm gǝsi gwa. 40 Ama Martawo, pi fingal pǝni ti mbatl kawi, arni tǝ ri kar ti, tǝ wul ti'e, &lt;&lt;Babomi, kǝ shin ni diya mǝn gǝpi gǝn za'ǝm nangǝn ami den pi fingal gwa? Wul ti'e tǝ ri nem am ra.&gt;&gt; 41 Ar ni Yesu nǝmi ti, tǝ wul ti'e, &lt;&lt;Marta, Marta! Mbatl gi tlikawi, kǝ den damtǝn den bar na womti. 42 Bar nǝm ni mbarǝm ba ndu'i. Maryamu pǝn ho bari, baa nǝmi tǝka da'a.&gt;&gt;
* 10:11 Bati kushka den asǝmkawo pitǝn kǝ mǝn Yahudani, ar’e “Ar pa den kǝne.” Mǝn bati kushkayi dǝli wur kǝm utuwi. † 10:13 Lusguru na mudlǝr gami: Shini ndetǝn kǝ mbarǝm cina dǝ Yami. ‡ 10:33 Mbarǝm kǝ Samariya Wini mǝn Yahuda ba dǝɗanyi wuri, den wu yem mǝtli ɗir kari. § 10:34 Mir na mal inabi Gip muri jawo wu pi un nari. * 10:35 Dinari Wurpi kǝ mǝn Romani gudǝli nǝmo an den bi nde pǝt nǝm kǝ mǝn mbapi.